**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Νοεμβρίου 2023, ημέρα Τρίτη και ώρα 10.10΄, συνεδρίασε, Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, η Ειδική Διαρκής Επιτροπής για την Παρακολούθηση του Συστήματος Κοινωνικής Ασφάλισης, υπό την Προεδρία του Προέδρου αυτής, κ. Νεοκλή Κρητικού, με θέμα ημερήσιας διάταξης την ενημέρωση των μελών της Επιτροπής από τον Διοικητή του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ), κ. Αλέξανδρο Βαρβέρη, για θέματα της αρμοδιότητάς του.

Στη συνεδρίαση παρέστη ο Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ), κ. Αλέξανδρος Βαρβέρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε τη α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Καζάνη Αικατερίνη, Μουλκιώτης Γεώργιος, Κατσώτης Χρήστος, Αθανασίου Μαρία, Δημητροκάλλης Ιωάννης, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Καλημέρα σε όλους. Σήμερα είναι η δεύτερη συνεδρίαση της Ειδικής Διαρκούς Επιτροπής για την Παρακολούθηση του Συστήματος Κοινωνικής Ασφάλισης και έχουμε την τιμή να έχουμε προσκαλέσει τον Διοικητή του Ηλεκτρονικού Εθνικού Φορέα Κοινωνικής Ασφάλισης, κ. Αλέξανδρο Βαρβέρη, ο οποίος θα μας ενημερώσει για θέματα της αρμοδιότητάς του. Σας ευχαριστούμε, πρώτα από όλα, για την παρουσία σας εδώ και αμέσως σας δίνουμε τον λόγο.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Κύριε Πρόεδρε, εγώ ευχαριστώ. Είναι, πραγματικά, μεγάλη τιμή να βρίσκομαι εδώ μπροστά σας και να παρουσιάσω τον Οργανισμό, τόσο το τι παραλάβαμε ως διοίκηση – τουλάχιστον από τη μεριά μου έχω κλείσει δύο χρόνια στον Οργανισμό – και να σας παρουσιάσω, επίσης, με πολύ μεγάλη χαρά το πλάνο μας για την επόμενη μέρα στον Οργανισμό.

Πάμε, λοιπόν, να μιλήσουμε για τον ΕΦΚΑ, για τον ΕΦΚΑ στη νέα εποχή. Γνωρίζετε πολύ καλά όλοι, γιατί είστε μέλη αυτής της Επιτροπής, το πώς προέκυψε και πώς δημιουργήθηκε ο e-ΕΦΚΑ. O e-ΕΦΚΑ δημιουργήθηκε από τη συνένωση πολλών ταμείων, τέως φορέων κοινωνικής ασφάλισης. Επί της ουσίας, όμως, αυτό που είχε στην πράξη γίνει ήταν η ενοποίηση, ούτε καν λογιστική κάτω από ένα ΑΦΜ, πολλών φορέων κοινωνικής ασφάλισης. Αυτό είχε σαν πρόβλημα πολλοί, όχι απαραίτητα υγιείς οργανισμοί να συνενωθούν κάτω από μία «ομπρέλα» και να δημιουργήσουν αυτό που λέμε, e-ΕΦΚΑ. Μια αρκετά προβληματική κατάσταση, είναι ένας επιεικής όρος. Δημιουργήθηκε και γνωρίζετε πολύ καλά όλοι, από τις περιφέρειες και από τους χώρους στους οποίους κινούσασταν, ότι το πρόβλημα ήταν τεράστιο, τόσο με τις συνταξιοδοτικές παροχές, όσο και με τη λειτουργία του Οργανισμού.

Αυτό που πρέπει να τονίσουμε είναι ότι ο ΕΦΚΑ, εκτός από έναν Οργανισμό που δίνει συντάξεις, είναι ο Οργανισμός που καλύπτει όλο τον κύκλο ζωής του ανθρώπου. Τι σημαίνει πρακτικά αυτό; Αυτό σημαίνει ότι ξεκινάει από το υποκείμενο, από το φυσικό πρόσωπο, από πολύ πριν από τη γέννησή του, χορηγώντας επιδόματα μητρότητας, συνεχίζει με την προσχολική σχολική ηλικία, καλύπτοντας τον άνθρωπο με την ασφαλιστική ικανότητα, συνεχίζει στα φοιτητικά του χρόνια, στον επαγγελματικό του βίο, καλύπτοντας ασφαλιστικά τον εργαζόμενο και βέβαια, στην πορεία, καλύπτει το συνταξιοδοτικό του δικαίωμα.

Είναι δίπλα του σε όλο, λοιπόν, αυτόν τον κύκλο ζωής, καλύπτοντας με διάφορες παροχές και διάφορα επιδόματα, αλλά και στη δύσκολη στιγμή που ο πολίτης χρειάζεται τη συνδρομή των Κέντρων Πιστοποίησης Αναπηρίας. Και, φυσικά, συνεχίζει να είναι δίπλα σε αυτόν που μένει όταν κάποιος χαθεί. Άρα, λοιπόν, όταν λέμε ότι πραγματικά καλύπτει όλο τον κύκλο ζωής του ανθρώπου, ξεκινάμε από πριν τη γέννηση του ανθρώπου μέχρι πολύ μετά το θάνατό του.

Αυτό που επίσης πρέπει να πούμε, είναι ότι ο Οργανισμός είναι ο κύριος μοχλός ανάπτυξης για την ελληνική οικονομία και είναι και ο μεγαλύτερος Οργανισμός στη χώρα. Είχαμε να αντιμετωπίσουμε κάποιες προκλήσεις όταν αναλάβαμε τη διοίκηση του Οργανισμού. Σας είπα ήδη για τη συνένωση. Έχουμε μοιράσει τις προκλήσεις σε τέσσερις βασικούς άξονες, την εκπαίδευση και την ανάπτυξη, γιατί ο e-ΕΦΚΑ υστερούσε σε επίπεδο τεχνογνωσίας, εκπαίδευσης και επάρκειας έμπειρου προσωπικού. Μπορεί εύκολα να αναρωτηθεί κανείς, καλά και πώς είναι αυτό δυνατό; Και όμως είναι, γιατί αντιλαμβάνεστε ότι είχαμε τη συνένωση πολλών φορέων. Είχαμε τη συνένωση φορέων που κάλυπταν μισθωτή εργασία και φορέων που κάλυπταν ελεύθερους επαγγελματίες και, όταν έγινε αυτή η συνένωση, αντιλαμβάνεστε ότι οι μεν δεν γνώριζαν τα των υπολοίπων και αντίστροφα.

Είχαμε πρόβλημα ουσιαστικό με την εξυπηρέτηση του πολίτη. Είναι πράγματα τα οποία τα έχετε ζήσει και τα γνωρίζετε πολύ καλά. Δεν είναι πολύ μακριά ο καιρός που πάνω από το 50% των Ελλήνων πολιτών είχαν πρόβλημα με τον ΕΦΚΑ. Μπορεί κανείς να δει την έκθεση του Συνηγόρου του Πολίτη για να καταλάβει αυτό που λέω. Έτσι, λοιπόν, είχαμε ουσιαστικό πρόβλημα με την εξυπηρέτηση του πολίτη, γιατί κανείς δεν σήκωνε τα τηλέφωνα, γιατί κανείς δεν μπορούσε να εξυπηρετηθεί.

Επίσης, παρουσίαζε σημαντική έλλειψη συντονισμού μεταξύ των τέως φορέων. Όχι δεν μιλάνε οι φορείς μεταξύ τους, δεν μπορούν να συνεννοηθούν. Ακόμα και μέχρι πολύ πρόσφατα, αν όχι και σήμερα, χρησιμοποιούμε τους όρους, «είμαι στο τέως ΙΚΑ, είμαι στο τέως ΤΕΒΕ, είμαι στον τέως ΟΑΕΕ». Και βέβαια, η μακροπρόθεσμη οικονομική ισορροπία του φορέα που αντιμετώπιζε ουσιαστικό πρόβλημα, λόγω του ετερογενούς περιβάλλοντος που είχε δημιουργηθεί, ότι έπρεπε να δημιουργηθεί μια ισορροπία σε όλο αυτό το περιβάλλον.

Πιο συγκεκριμένα, ας χωρίσουμε λίγο τις προκλήσεις που είχαμε να αντιμετωπίσουμε, σε τεχνικές και επιχειρησιακές. Υπήρχε, λοιπόν, σημαντική υστέρηση στο επίπεδο του ψηφιακού μετασχηματισμού του φορέα, λόγω κακού σχεδιασμού και λόγω χρηματοδότησης.

Υπήρχε και υπάρχει ακόμα – και αν θέλετε, είναι και το μεγαλύτερο πρόβλημα που αντιμετωπίζει ο Φορέας κατά την άποψή μου – κατακερματισμός δεδομένων και ξεπερασμένες τεχνολογίες. Υπήρχε ανομοιογένεια ροών και διαδικασιών και, βέβαια, προβλήματα διαλειτουργικότητας.

Στο σημείο αυτό επιτρέψτε μου, γιατί χρησιμοποιούμε πολύ έντονα τη λέξη «διαλειτουργικότητα». Εδώ, το πρόβλημα στον ΕΦΚΑ ήταν πολύ μεγαλύτερο, γιατί λέμε «πώς θα αποκτήσει ο ΕΦΚΑ ή ο κάθε οργανισμός διαλειτουργικότητα με κάποιους άλλους οργανισμούς». Εμείς, το πρόβλημα το είχαμε στο σπίτι μας. Δηλαδή, είχαμε πρόβλημα διαλειτουργικότητας μέσα στον ίδιο το Φορέα, πολλώ δε μάλλον, όταν επρόκειτο να επικοινωνήσει ο Φορέας με εξωτερικούς φορείς. Άρα, λοιπόν, το πρόβλημα ξεκινούσε εσωτερικά και επεκτείνεται και στον έξω κόσμο.

Βέβαια και επιχειρησιακές προκλήσεις, διοικητικές και οργανωτικές δυσλειτουργίες, γιατί έπρεπε να κλείσουν όλα τα καταστήματα των τέως φορέων, να ενοποιηθούν, να γίνουν ένα, να γίνουν οι τοπικές διευθύνσεις. Υπήρχε έλλειψη ενιαίου κανονιστικού πλαισίου, έλλειψη στρατηγικού σχεδίου και κατακερματισμός της τεχνογνωσίας και, βέβαια, σημαντική κοινωνική πίεση από τις εκκρεμείς συντάξεις. Είναι πολύ πρόσφατα τα παραδείγματα και τα γνωρίζετε πολύ καλά.

Τι κάναμε τώρα; Έγιναν κάποιες παρεμβάσεις. Επιτρέψτε μου, εδώ έχω βάλει 6 σημαντικές παρεμβάσεις, 6 σταθμούς σε όλη αυτή την πορεία των τελευταίων 2,5 - 3 ετών. Έτσι, λοιπόν, δημιουργήθηκε το Ενιαίο Συντονιστικό Κέντρο, το Επιχειρησιακό Συντονιστικό Κέντρο, του οποίου βασικός στόχος ήταν η αποκλιμάκωση των εκκρεμοτήτων που υπήρχαν στα συνταξιοδοτικά αιτήματα.

Δεύτερο μεγάλο και σημαντικό βήμα ήταν η δημιουργία του Ψηφιακού Κέντρου Ελέγχου, του λεγόμενου «Control Tower». Γιατί έγινε αυτό; Αυτό έγινε με analytics και με δεδομένα, τα οποία μπορούσαν και βοήθησαν εμάς να παρακολουθούμε καθημερινά την εξέλιξη των ζητημάτων. Γιατί, όπως λέει και κάποιος αγαπημένος μου άνθρωπος, «ένα πρόβλημα για να το λύσεις, πρέπει να μπορείς να το μετρήσεις» και στον ΕΦΚΑ το πρόβλημα δε μπορούσαμε να το μετρήσουμε. Άρα, αρχικά, λοιπόν, δημιουργήθηκε ο Πύργος Ελέγχου, έτσι ώστε να μπορούμε να μετρήσουμε το πρόβλημα και αφού το μετρήσαμε, μπορούσαμε να μπούμε σε διαδικασία να το λύσουμε.

Ο νόμος 4921, πολλά έχουν ακουστεί για το ν. 4921, οι συντάξεις fast-track και οι συντάξεις εμπιστοσύνης. Ήρθε, λοιπόν, ο νόμος και μας έλυσε τα χέρια. Μπορέσαμε και εκδώσαμε συντάξεις. Η πρωτοβουλία για τους πιστοποιημένους επαγγελματίες, ξαφνικά πήραμε μια έξτρα βοήθεια, για να μπορέσουμε να λύσουμε το πρόβλημα. Η εξυπηρέτηση του πολίτη, η δημιουργία του 1555 και όχι μόνο του 1555, που ξαφνικά άρχισε να σηκώνει κάποιος το τηλέφωνο, να απαντά στον πολίτη, να του λύνει το πρόβλημά του όσο μπορούσε. Δεν πρόκειται να σας παρουσιάσω κάτι φανταστικό και κάτι φοβερό. Τα προβλήματα – και το λέω εξαρχής – παραμένουν σε πολύ μικρότερο βαθμό, αλλά είμαστε εδώ για να τα λύνουμε κάθε μέρα.

Έτσι, λοιπόν, στην εξυπηρέτηση του πολίτη γίνανε διάφορα βήματα. Ήταν το 1555, ήταν το ticketing σύστημα του gov.gr, ήταν το ψηφιακό δωμάτιο επικοινωνίας, ήταν το MyEFKA Live, μια σειρά, λοιπών, ενεργειών και ψηφιακών υπηρεσιών που ήρθαν να απορροφήσουν όλο αυτό το κύμα διαμαρτυρίας που υπήρχε σε σχέση με τον Οργανισμό και, βέβαια, η αυτοματοποίηση των διαδικασιών. Χρησιμοποιήσαμε εργαλεία πρωτοποριακά για τον e-ΕΦΚΑ. Χρησιμοποιήσαμε τεχνολογία τεχνητής νοημοσύνης, αυτοματοποιήσαμε διαδικασίες, φτιάξαμε εκατοντάδες λογισμικά κι αυτά ήταν που βοήθησαν σε πολύ μεγάλο βαθμό, ώστε να λυθεί το πρόβλημα.

Πάμε να δούμε λίγο που είμαστε σήμερα. Αυτό το slide έχει 3 άξονες. Ο επάνω άξονας είναι η ληξιπρόθεσμη δαπάνη. Είναι το ποσό, λοιπόν, που χρωστούσαμε στους Έλληνες πολίτες. Το μεσαίο slide, το κόκκινο, έχει να κάνει με τα ληξιπρόθεσμα. «Ληξιπρόθεσμα» λέμε στον Οργανισμό κατόπιν συμφωνίας εδώ και πάρα πολλά χρόνια όλα τα συνταξιοδοτικά αιτήματα που έχουν περάσει 90 ημέρες από την υποβολή του αιτήματος και είναι και αυτά, τα οποία κοιτάμε, επί της ουσίας, ότι «δεν πρέπει να έχουμε ληξιπρόθεσμα αιτήματα».

Έτσι, λοιπόν, στην επάνω καμπύλη είναι η ληξιπρόθεσμη δαπάνη που ήταν περίπου 557.000.000 ευρώ. Ξεκίνησε, λοιπόν, τον Ιανουάριο του 2021 με 557 εκατ. € και βλέπετε ότι το Σεπτέμβριο - αυτό έχει επικαιροποιηθεί σε σχέση με τον Σεπτέμβριο του 2023, λείπει ο Οκτώβριος, γιατί ακόμα δεν έχει βγει η επίσημη έκθεση του προγράμματος ΑΤΛΑΣ, η οποία έχει την ανάλυση των συνταξιοδοτικών αιτημάτων. Έτσι, λοιπόν, ξεκινήσαμε στα 557 εκατ. και καταλήξαμε βλέπετε σιγά-σιγά σήμερα να έχουμε 2 εκατ. ληξιπρόθεσμη δαπάνη.

Στη μεσαία γραμμή, στην κόκκινη γραμμή, βλέπετε την πορεία εξέλιξης των ληξιπρόθεσμων αιτημάτων συνταξιοδότησης, όπου σήμερα είμαστε, σαφώς, κάτω από τις 30.000 ληξιπρόθεσμες αιτήσεις και, αντίστοιχα, βλέπετε της ολοκληρώσεις που γίνανε όλο αυτό το διάστημα κι όπου υπάρχει αστεράκι στην μπλε γραμμή είναι ρεκόρ του αντίστοιχου μήνα όλων των εποχών στον e-ΕΦΚΑ.

Από κάτω ακριβώς, στην τελευταία γραμμή, στην ευθεία γραμμή, είναι τα σημεία σταθμός, όπου το Γενάρη έγινε η ομάδα έργου με επικεφαλής project manager, τον Ιούλιο του 2021 έγινε δημιουργία Ενιαίου Συντονιστικού Κέντρου Ελέγχου. Στην πορεία έγινε ο Πύργος Ελέγχου που σας είπα προηγουμένως, το 1555 και οι πιστοποιημένοι επαγγελματίες, ο ν.4921, το ψηφιακό δωμάτιο επικοινωνίας, οι αυτοματοποιημένες αποφάσεις του Δημοσίου. Εξαλείψαμε τις εκκρεμείς συντάξεις με ημερομηνία αίτησης πριν το 2021, βελτιστοποιήσαμε τις αυτοματοποιήσεις των ροών. Πρόσφατα ανεβάσαμε το λεγόμενο «ηλεκτρονικό ΔΑΥΚ» που έχει να κάνει με τις συντάξεις του Δημοσίου και προχωράμε σταθερά, έτσι ώστε να μην υπάρχει ξανά πρόβλημα.

Σήμερα, λοιπόν, έχουμε φτάσει στο σημείο μετά από 27-28 μήνες να έχουν εκδοθεί περίπου 680.000 συντάξεις. Δηλαδή, περίπου 1 στους 4 συνταξιούχους σήμερα έχει πάρει τη σύνταξή του τα τελευταία 2,5 χρόνια, κάτι πάρα πολύ σημαντικό. Έχουν ολοκληρωθεί τα συνταξιοδοτικά αιτήματα πριν από το 2021. Έχουν μείνει κάτι πάρα πολύ λίγα το 2022 και είμαστε στην ευχάριστη θέση να μπορούμε να εκδίδουν περίπου 1.100 αποφάσεις την ημέρα. Βέβαια, ο μέσος όρος αναμονής ενός συνταξιοδοτικού αιτήματος έχει πέσει στις 60 περίπου ημέρες.

Αυτό έφερε τον Οργανισμό στο «κλαμπ των χωρών» που μπορούν να εκδώσουν σύνταξη σε περίπου λιγότερο από 2 μήνες. Είναι χαρακτηριστικά τα παραδείγματα που βλέπετε εδώ. Η Ελλάδα είναι περίπου στις 60 ημέρες, η γερμάνια περίπου στις 74, η Γαλλία στις 84. Αυτά είναι επίσημα στοιχεία από την ISSA, από το Διεθνή Οργανισμό Κοινωνικής Ασφάλισης που μελετάει όλη αυτή την πορεία των συνταξιοδοτικών αιτημάτων.

Επικουρικές και εφάπαξ, το Δεκέμβριο του 2022 υπήρχαν 83.000 εκκρεμότητες. Έγινε μια μεγάλη προσπάθεια και τον Μάρτιο καθαρίστηκαν περίπου 40.000 επικουρικά τον ίδιο μήνα. Τα υπόλοιπα από αυτά έχουν λάβει προκαταβολή και στα εφάπαξ είχαμε μια τεράστια μείωση πάλι, νομίζω ήταν Απρίλιος ή Μάιος. Με την αυτοματοποίηση των εφάπαξ έχουμε πέσει πάρα πολύ χαμηλά πραγματικά και μένουν πίσω εφάπαξ για τους εισηγητές που έχουν να κάνουν με ειδικά μισθολόγια και με ειδικές κατηγορίες εργαζομένων.

Πάμε τώρα στο αύριο, γιατί καλά είπαμε τι έχουμε κάνει μέχρι τώρα. Πρώτα από όλα, πρώτο μας μέλημα είναι, σε ό,τι έχει να κάνει με τα συνταξιοδοτικά αιτήματα, να διατηρηθεί αμείωτος ο ρυθμός έκδοσης των συνταξιοδοτικών αιτημάτων και όχι μόνο αμείωτος, αλλά να μειωθεί έτι περαιτέρω. Άλλωστε, ο Υπουργός μάς έχει βάλει σαν στόχο στο τέλος του χρόνου να έχουμε πέσει από τα 31.000 ληξιπρόθεσμα αιτήματα συνταξιοδότησης, σε περίπου 25.000, αλλά αν θέλουμε να είμαστε ειλικρινείς, πρέπει να πούμε ότι κάπου εκεί είμαστε σε ληξιπρόθεσμα αιτήματα γιατί; Γιατί τα περισσότερα από αυτά τα αιτήματα συνταξιοδότησης είναι αιτήματα τα οποία δεν μπορούν να βγουν. Γιατί δεν μπορούν να βγουν; Γιατί είτε περιμένουν μια απόφαση από το ΚΕΠΑ, είτε υπάρχουν οφειλές, είτε δεν έχουν συνταξιοδοτικό δικαίωμα.

Θα μπορούσε, δηλαδή, ο Οργανισμός να απορρίψει αυτό το συνταξιοδοτικό αίτημα. Δεν το κάνει, όμως, γιατί δίνει τη δυνατότητα στον ασφαλισμένο να βρει κάποια λύση, είτε με πλασματικά χρόνια, είτε να περιμένει την απόφαση από το ΚΕΠΑ. Άρα τεχνικά, αν θέλετε, θα μπορούσε να μειωθεί αυτός ο αριθμός. Το ότι δεν μειώνεται, δεν μειώνεται γιατί ο Οργανισμός είναι οργανισμός κοινωνικής ασφάλισης και έχει πάνω από όλα τον πολίτη. Οπότε, κατά συνέπεια, περιμένει και δίνει δεύτερη και τρίτη δυνατότητα στον πολίτη να διορθώσει κάποια κακώς κείμενα, ώστε να μπορέσει να πάρει τη σύνταξή του. Άρα, λοιπόν, η διατήρηση του αμείωτου ρυθμού έκδοσης των συντάξεων είναι ένα βασικό μας μέλημα.

Όπως σας είπα, το δεύτερο είναι να μειώσουμε όσο μπορούμε αυτό τον αριθμό, δηλαδή να πέσουμε στις 25.000. Άλλωστε, αυτός είναι ο στόχος μας για το τέλος του έτους, να εκκαθαρίσουμε, φυσικά, τα επικουρικά. Άλλωστε, έχει έρθει και μια σχετική διάταξη στο σχέδιο νόμου τώρα, που θα μας βοηθήσει πραγματικά πάρα πολύ να εκκαθαρίσουμε σε πολύ μεγάλο βαθμό τα αιτήματα που έχουμε για επικουρική σύνταξη. Βέβαια, θα πρέπει να υπάρχει μία σταθερή «γέφυρα» τόσο με τους ανθρώπους, όσο και με το λογισμικό και με τις εφαρμογές τις οποίες φτιάχνουμε για την ολοκλήρωση του έργου, το οποίο θα σας μιλήσω αμέσως παρακάτω.

Άρα, λοιπόν, ποια είναι η επόμενη ημέρα για μας και ποιο είναι το μέλημά μας; Οι πρωτοβουλίες που υλοποιούνται για τον μετασχηματισμό του e- ΕΦΚΑ, για να έχει και ουσιαστικό νόημα το «e» μπροστά από το από το «ΕΦΚΑ» είναι η εξής. Καταρχάς, κάνουμε συνεχόμενες μεταπτώσεις συστημάτων. Πρέπει να σας πω ότι ο Οργανισμός, επειδή τα μετρούσα πρόσφατα, έχει πάνω από 250 διαφορετικά συστήματα. Είναι πραγματικά τρομακτικό να δει κανείς το μέγεθος όλων των συστημάτων και αντιλαμβάνεται κανείς πόσο δύσκολη είναι η διαχείριση όλου αυτού. Άρα, λοιπόν, σταδιακά και με πολύ σταθερό ρυθμό, κάνουμε συνεχείς μεταπτώσεις στο κυβερνητικό «νέφος», τόσο δεδομένων όσο και εφαρμογών.

Από την πανδημία και μετά, ο Οργανισμός και σχεδόν κάθε εβδομάδα βγάζει και μια νέα ηλεκτρονική υπηρεσία. Αυτή τη στιγμή σήμερα που μιλάμε έχει πάνω από 100 ηλεκτρονικές υπηρεσίες, με στόχο, φυσικά, να εξυπηρετήσει τον πολίτη. Γίνονται εκατομμύρια συναλλαγές κάθε μήνα ηλεκτρονικές και αυτό έχει σαν αποτέλεσμα να μειώνεται η παρουσία του κόσμου στα καταστήματα και η ταλαιπωρία του πολίτη. Την επόμενη ημέρα θα πρέπει να βοηθήσουμε τους εργαζόμενους του φορέα, γιατί αυτή είναι η περιουσία του και οι εργαζόμενοί του και πρέπει να το πω δυνατά αυτό.

Πρέπει να ανανεώσουμε τον εξοπλισμό μας, γιατί όντως υπάρχει πρόβλημα. Ο εξοπλισμός είναι παλαιωμένος και το προσωπικό ταλαιπωρείται μέσα σε αυτή τη διαδικασία. Κάνουμε, πραγματικά, μεγάλη προσπάθεια. Υποθέτω ότι κάποιος θα μου κάνει την ερώτηση μετά, οπότε θα σας απαντήσω πάνω σε αυτό ακριβώς. Οπότε το προσπερνώ τώρα. Φυσικά, πρέπει να συνεχίσουμε να χρησιμοποιούμε υψηλή τεχνολογία, τόσο για την έκδοση των αποφάσεων, όσο και για όλες τις υπόλοιπες εργασίες τις οποίες κάνουμε.

Στόχος μας, λοιπόν, είναι να αυξήσουμε και άλλο τον όγκο των ψηφιακών συναλλαγών. Έχουν δημιουργηθεί ήδη τα ψηφιακά ΚΕΠΑ, το γνωρίζετε πολύ καλά αυτό, και αυτό είχε σαν αποτέλεσμα, από εκεί που κάποιος άνθρωπος με αναπηρία αναγκαζόταν να επισκεφθεί το φυσικό κατάστημα τρεις ή τέσσερις φορές, τώρα πια χρειάζεται να το επισκεφθεί μόνο μία φορά, τη φορά που περνάει από εξέταση από την επιτροπή των γιατρών. Άρα, λοιπόν, οι λέξεις «σταθερότητα», «αποδοτικότητα», «αποτελεσματικότητα» και «εκσυγχρονισμός» είναι οι τέσσερις λέξεις που μας οδηγούν στην επόμενη ημέρα.

Φτάνουμε, λοιπόν, στα δύο μεγάλα έργα που έχει σε εξέλιξη ο Οργανισμός. Ο Οργανισμός, σήμερα που μιλάμε, μετασχηματίζεται με πάρα πολύ γοργούς ρυθμούς. Πώς το επιτυγχάνει αυτό; Με δύο έργα-πυλώνες για τον Οργανισμό, για την κοινωνική ασφάλιση και για τη χώρα. Τα δύο έργα αυτά είναι το ολοκληρωμένο πληροφοριακό σύστημα του Οργανισμού, που, επί της ουσίας, θα ενοποιήσει όλες τις βάσεις δεδομένων, και το δεύτερο είναι η ψηφιοποίηση του ασφαλιστικού βίου. Πάμε να τα δούμε, λοιπόν και αν θυμόσαστε, στην πρώτη διαφάνεια είχαμε χωρίσει τις προκλήσεις σε τέσσερις άξονες.

Συνεχίζουμε, λοιπόν, στο αύριο του Οργανισμού με τους ίδιους τέσσερις άξονες, όπου έχουμε πάλι την εκπαίδευση και την ανάπτυξη. Σκοπεύουμε να δημιουργήσουμε ένα πρότυπο εκπαιδευτικό κέντρο, γιατί ο φορέας είναι ένας. Η γνώση πρέπει να είναι ενιαία και κοινή από όλους. Πώς θα το πετύχουμε αυτό; Με τη δημιουργία ενός κλειστού αποθετηρίου γνώσης. Αυτό ξέρετε είναι ένα πολύ σημαντικό πρόβλημα για μας. Γιατί; Γιατί, όπως ξέρετε και σας είπα και εγώ προηγουμένως, έχουμε τη συνένωση πολλών τέως φορέων. Άρα, οι άνθρωποι είχαν τη γνώση για μια συγκεκριμένη κατηγορία πολιτών.

Αυτή η γνώση πρέπει με κάποιο τρόπο να διαμοιραστεί, να γίνει κτήμα. Θα πρέπει κανείς να έχει στο πίσω μέρος του μυαλού του ότι τα τελευταία τρία χρόνια έχουν φύγει περίπου 900 έμπειρα στελέχη από τον Οργανισμό. Αυτό πρέπει να σας πω ότι ήταν πολύ μεγάλο πλήγμα για μας, όχι μόνο για το ότι έφυγαν, αλλά και για το ότι δεν προλάβαμε να πάρουμε αυτή τη γνώση και να τη δώσουμε στους νεότερους.

Το επόμενό μας βήμα είναι η εξυπηρέτηση του πολίτη. Βγάζουμε συνεχώς νέες ηλεκτρονικές υπηρεσίες, ώστε να εξυπηρετούμε με τον καλύτερο τρόπο. Θέλουμε να καταργήσουμε πολλές διαδικασίες μέσα από το ολοκληρωμένο πληροφοριακό σύστημα ώστε να κόψουμε, όχι βίαια αλλά γιατί δεν χρειάζεται, επισκέψεις του πολίτη στο κατάστημα. Θα πρέπει να κάνουμε τα πάντα να εξοικειώσουμε και τον πολίτη με τις καινούργιες ηλεκτρονικές υπηρεσίες. Άλλωστε, αυτό είναι κάτι το οποίο απαιτεί μία ξεχωριστή μελέτη, η εξοικείωση του πολίτη με τις ηλεκτρονικές υπηρεσίες και η εμπιστοσύνη του πολίτη σε αυτές. Θα πρέπει να ενοποιήσουμε τα πολλά κανάλια επικοινωνίας που έχουμε, γιατί η αλήθεια είναι, όπως σας είπα και προηγουμένως στην εξυπηρέτηση του πολίτη, είχαμε πρόβλημα όμως έχουμε δημιουργήσει τόσες πολλές υπηρεσίες που και αυτό στο τέλος θα οδηγήσει σε πρόβλημα αν δεν ενοποιήσουμε όλα αυτά τα κανάλια εξυπηρέτησης του πολίτη.

**Φυσικά, είναι η μείωση του χρόνου αναμονής για τα Κέντρα Πιστοποίησης Αναπηρίας, η οποία τώρα, εάν δει κανείς τα στατιστικά και τα νούμερα, καταλαβαίνει ότι το πρόβλημα έχει μεταφερθεί από την αναμονή στην επιτροπή των γιατρών, κάτι το οποίο είναι πάρα πολύ εξειδικευμένο και θέλει ειδική προσπάθεια για να βρεθεί λύση. Και βέβαια, ένας Οργανισμός, μία βάση δεδομένων. Αυτό είναι το στοίχημα. Εκεί πέφτει όλο το βάρος. Έτσι λοιπόν, εάν πάμε στη λειτουργική αριστεία, έχουμε την ψηφιοποίηση της ασφαλιστικής ιστορίας των πολιτών και τα έργα έχουν κινήσει. Την προηγούμενη εβδομάδα κάναμε και μία συνάντηση για το έργο ψηφιοποίησης της ασφαλιστικής ιστορίας. Είναι αυτό που θα μπορούμε να βλέπουμε και να ξέρουμε τον ασφαλιστικό μας χρόνο πριν από το 2002, γιατί από το 2002 και μετά η ασφαλιστική ιστορία των Ελλήνων πολιτών είναι ηλεκτρονική, οπότε έχουμε εικόνα. Εκεί που δεν έχουμε εικόνα είναι πριν από το 2002.**

**Ο καθολικός ανασχεδιασμός και η βελτιστοποίηση των διαδικασιών είναι κάτι που είναι σε εξέλιξη τώρα. Δηλαδή, τι κάνουμε για αυτό; Παίρνουμε όλες τις διαδικασίες και, καταρχάς, μετράμε τις διαδικασίες του Οργανισμού. Πρέπει πρώτα από όλα, όπως σας είπα και πριν, για να λύσεις ένα πρόβλημα να μπορείς να το μετρήσεις. Άρα, μετράμε όλες οι διαδικασίες του Οργανισμού και τις βλέπουμε μία-μία. Ποιος είναι ο στόχος; Ο στόχος είναι να κάνουμε προτάσεις για νομοθετικές αλλαγές για την βελτιστοποίηση και την απλοποίηση των διαδικασιών αυτών και, βέβαια, τόσο την απλοποίησή τους στην κανονική διαδικασία όταν εξυπηρετούνται από ένα φυσικό κατάστημα, όσο και την ηλεκτρονική απλοποίηση των διαδικασιών αυτών.**

**Ο στόχος είναι να αυτοματοποιήσουμε εντελώς τις υπηρεσίες μητρότητας ασθένειας κλπ. Οι συντάξεις τόσο του ιδιωτικού όσο και του Δημοσίου, σας είπα προηγουμένως ποιος είναι ο στόχος μας, είναι πολύ ξεκάθαρος. Μέσα από το νέο ψηφιακό σύστημα, θα έχουμε και ενιαία οικονομική διαχείριση. Έτσι, λοιπόν, θα μπορούμε να τρέχουμε μοντέλα προβλέψεων, ένα πολύ σημαντικό εργαλείο για τις νομοθετικές πρωτοβουλίες, να μπορεί κανείς να τρέξει μοντέλα προβλέψεων και να μπορεί να δει, να κάνει μια προσπάθεια δηλαδή, να δει στο μέλλον πώς μπορούν να πάνε τα οικονομικά.**

**Φυσικά, δεν τίθεται θέμα με ένα νέο πληροφοριακό σύστημα οι διαλειτουργικότητες εντός του Οργανισμού, γιατί μιλάμε για ένα νέο ενιαίο σύστημα, αλλά οι διαλειτουργικότητες με τους φορείς προς τα έξω, όπως με το μητρώο πολιτών, με την Ελληνική Αστυνομία, με το ίδιο το σύστημα της «ΕΡΓΑΝΗΣ», όπου πρέπει να έρχονται προσυμπληρωμένες οι ΑΠΔ, έτσι ώστε να κάνει και τη ζωή τόσο των εργαζομένων όσο και των επιχειρήσεων ευκολότερη. Και φυσικά, μία οικονομική ισορροπία του Οργανισμού σε ότι έχει να κάνει με τον εκσυγχρονισμό του ΚΕΑΟ, που είναι ο μοναδικός εισπρακτικός μηχανισμός του Οργανισμού.**

**Θα πρέπει μέσα από το νέο πληροφοριακό σύστημα, θα μπορούμε και θα έχουμε τη δυνατότητα, να κάνουμε υπηρεσίες σε πραγματικό χρόνο, κάτι που σήμερα δεν έχουμε τη δυνατότητα αυτή. Δηλαδή, είναι γνωστό ότι κανείς δεν παίρνει ασφαλιστική ενημερότητα και οφείλει ένα ποσό. Όταν καταβάλλει το τίμημα αυτό θα πρέπει να περιμένει δυο ή τρεις μέρες μέχρι να μπορεί να διαβάσει ο Οργανισμός την πληρωμή που έγινε, ώστε να του δώσει ασφαλιστική ενημερότητα. Θα φτάσουμε στο σημείο, λοιπόν, που είναι κοντά μας, είναι περίπου τρία χρόνια, να μπορούμε να έχουμε συναλλαγές σε πραγματικό χρόνο, ώστε να μπορούμε να βλέπουμε το αποτέλεσμα.**

**Βέβαια, μέσα από αυτά, όπως σας είπα και προηγουμένως, θα μπορούμε να τρέξουμε μοντέλα πρόβλεψης, να κάνουμε εκτίμηση κινδύνων και να μπορούμε να δίνουμε ουσιαστικές και τεκμηριωμένες συμβουλές στο Υπουργείο και στην πολιτική ηγεσία, ώστε να μπορεί να παίρνει τις αντίστοιχες αποφάσεις. Θέλω να σας ευχαριστήσω για την προσοχή σας και είμαι στη διάθεσή σας για ότι θέλετε να με ρωτήσετε.**

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Κύριε Διοικητά, ευχαριστούμε για την εμπεριστατωμένη και για το παρελθόν και για το παρόν, αλλά το σπουδαιότερο ήταν το μέλλον, το οποίο δώσατε επιγραμματικά και θα σταθώ σε δύο πράγματα που είπατε. Πρώτον, ότι για να λύσουμε το πρόβλημα πρέπει να το μετρήσουμε. Ήταν πολύ σημαντικό. Το δεύτερο το οποίο είπατε είναι ότι δεν «χρυσώνουμε το χάπι» και δεν είπαμε ότι λύνουμε τα προβλήματα, και για αυτό στην Επιτροπή αυτή είμαστε εδώ για να γίνουμε ωφέλιμοι με τις προτάσεις μας.**

**Τον λόγο έχει ο κ. Καλαματιανός.**

**ΔΙΟΝΥΣΙΟΣ- ΧΑΡΑΛΑΜΠΟΣ ΚΑΛΑΜΑΤΙΑΝΟΣ: Ευχαριστώ πολύ, κύριε Πρόεδρε. Κύριε Διοικητά, σας καλωσορίζουμε για μια φορά ακόμα στην Επιτροπή μας και όλοι εδώ γνωρίζουμε τη σπουδαιότητα της Κοινωνικής Ασφάλισης. Υπηρετείτε σε ένα εξαιρετικά δύσκολο και ωφέλιμο πόστο, μπορούμε να πούμε, μια θέση εξαιρετικά σημαντική. Ξεκινάω τις ερωτήσεις αμέσως για να γίνει και ωφέλιμη η διαδικασία. Είπατε ότι υπάρχουν 31.000 εκκρεμείς συντάξεις, κύριες, όμως, προφανώς. Μπορούμε να έχουμε την εικόνα για τις επικουρικές, για τις συντάξεις που εκκρεμούν στην παράλληλη ασφάλιση, στις διεθνείς συντάξεις; Μια εικόνα και για αυτές, γιατί, από ό,τι γνωρίζουμε, είναι αρκετές και αυτές.**

**Επίσης, θα ήθελα να σχολιάσετε δημοσιεύματα που αναφέρουν ότι έχουν γίνει αρκετά λάθη στον υπολογισμό των συντάξεων με την fast-track διαδικασία. Από την fast-track διαδικασία έχει προκύψει πρόβλημα με αρκετές συντάξεις που έχουν υπολογιστεί προς τα κάτω. Αν έχετε κάποια εικόνα και τι θα κάνει ο e-EΦΚΑ σχετικά με αυτό, γιατί αυτό το γνωρίζουμε, υπάρχει ένα διάστημα μέσα στο οποίο μπορεί να ελεγχθεί, και αν δεν ελεγχθεί η σύνταξη, θα καταβάλλεται με τη διαδικασία αυτή τη γρήγορη με τα λάθη σε κάποιες περιπτώσεις, για το υπόλοιπο βίο του ασφαλισμένου.**

**Πάμε τώρα να δούμε λίγο τις οφειλές προς το ΚΕΑΟ, το Κέντρο Είσπραξης Ανείσπρακτων Οφειλών. Σε τι ποσό βρίσκεται σήμερα και αν γνωρίζουμε και σε πόσα ΑΦΜ αφορά; Πόσοι είναι οι οφειλέτες, δηλαδή; Και θα ήθελα τη γνώμη σας, αν συμφωνείτε με τη ρύθμιση των χρεών σε 120 δόσεις, όπως είχε κάνει η προηγούμενη Κυβέρνηση του ΣΥΡΙΖΑ, 120 δόσεις ρύθμιση των οφειλών, ώστε να μπορούν οι οφειλέτες να ανταποκριθούν. Τη γνώμη σας θέλω αν συμφωνείτε με αυτό.**

**Επίσης, θα ήθελα μια εικόνα για το πώς πηγαίνουν τα έσοδα του φορέα. Αναμένετε, να είναι αυξημένα το 2023 σε σχέση με το 2022; Επίσης, από 1/1/2024 έχει δρομολογηθεί και έχει ψηφιστεί ήδη από την κυβερνητική πλειοψηφία η αύξηση των ασφαλιστικών εισφορών. Τα έσοδα για τους μη μισθωτούς αγρότες ελεύθερους επαγγελματίες, πιστεύετε ότι θα βοηθήσει την εισπραξιμότητα του φορέα και τα έσοδα του φορέα ή θα δημιουργήσει επιπλέον χρέη με πολίτες που δεν μπορούν να ανταποκριθούν;**

**Πάμε στο ζήτημα του προσωπικού. Πόσοι μόνιμοι υπάλληλοι υπηρετούν σήμερα ; Αν έχετε μια εικόνα πόσοι υπηρετούσαν το 2019, γιατί είπατε ότι έχουν αποχωρήσει 900 το τελευταίο διάστημα, τα τελευταία χρόνια. Βεβαίως, οι άνθρωποι αυτοί βγαίνουν με συντάξεις, παίρνουν τη σύνταξή τους και, δυστυχώς, δεν υπήρξε μια διαδικασία αναπλήρωσης των αποχωρήσεων. Αν μπορείτε να μας πείτε οι προσλήψεις που έχουν δρομολογηθεί πότε θα ολοκληρωθούν και πόσα άτομα, πόσο προσωπικό, πόσους μόνιμους υπαλλήλους αφορούν οι νέες προσλήψεις.**

**Επίσης, αν έχετε μια εικόνα για τις καθυστερήσεις στις επικουρικές συντάξεις και πότε αναμένεται να δοθούν. Επίσης, μια εικόνα για το πώς προχωρά η διαδικασία με τις προσλήψεις Γενικών Διευθυντών και Διευθυντών από τον ιδιωτικό τομέα. Θα ήθελα τη γνώμη σας, αν τα μόνιμα στελέχη της Δημόσιας Κοινωνικής Ασφάλισης, οι μόνιμοι δημόσιοι υπάλληλοι οι οποίοι έχουν και αυξημένα προσόντα, έχουν μεταπτυχιακά, διδακτορικά και έχουν υπηρετήσει και στην κοινωνική ασφάλιση αποδεδειγμένα για πολλά χρόνια, πιστεύετε δεν επαρκούν για να καλύψουν τις θέσεις αυτές Γενικών Διευθυντών και Διευθυντών και χρειάζεται να έρθουν στελέχη από τον ιδιωτικό τομέα, με διπλάσιο ή τριπλάσιο μισθό για να μπορέσει η Κοινωνική Ασφάλιση να προχωρήσει; Αυτά προς το παρόν. Σας ευχαριστώ πολύ και εύχομαι καλή δύναμη και πάλι και καλή επιτυχία στο έργο σας.**

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής ):** Τον λόγο, έχει ο κ. Αλέξανδρος Βαρβέρης.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e**-**ΕΦΚΑ)):** Η πρώτη ερώτηση ήταν τι κάνουμε με τις επικουρικές, τι κάνουμε με την παράλληλη ασφάλιση και τι κάνουμε με τις διεθνείς συντάξεις. Κύριε Καλαματιανέ, παντού είναι τα δύσκολα. Αυτή είναι η αλήθεια ότι παντού είναι τα δύσκολα. Ήταν πάρα πολύ δύσκολα στις κύριες συντάξεις, αλλά έχουμε την τάση – όχι εσείς, αλλά έτσι είναι οι άνθρωποι – όταν λύνεις ένα πρόβλημα λες «έλα μωρέ εύκολο ήταν». Αν ήταν εύκολο θα έπρεπε να είχε λυθεί πολλά χρόνια τώρα, αλλά δεν ήταν. Το ξέρω δεν είναι πάντα αυτό, αλλά επιτρέψτε μου να απαντήσω.

Είναι όλα εξίσου δύσκολα, δεν υπάρχει τίποτα εύκολο εδώ πέρα. Εντάξει, δεν υπάρχει τίποτα εύκολο και για αυτό είναι ένας πολύ δύσκολος Οργανισμός. Άλλωστε, μόνος σας είπατε ότι ίσως είναι ο πιο δύσκολος Οργανισμός του Δημοσίου. Άρα, λοιπόν, πρέπει να τα αντιμετωπίζουμε όλα με την ίδια σοβαρότητα και με την ίδια λεπτομέρεια. Η ερώτηση, λοιπόν, είχε να κάνει με το τι κάνουμε με τις επικουρικές, τι κάνουμε με την παράλληλη – μου ζητήσατε και αριθμούς – και τι κάνουμε με τις διεθνείς. Δεν ξεχνάω το έχω σημειώσει.

Με τις επικουρικές, καταφέραμε και τις μειώσαμε στο μισό. Με τις επικουρικές ειδικά υπάρχει πρόβλημα, γιατί τα συστήματα είναι χειρόγραφα, τα συστήματα είναι παλιά και πολλά δεδομένα είναι χειρόγραφα και ακολουθεί ένα κλασικό λάθος. Εσείς θα το καταλάβετε κατευθείαν ότι, όταν γινόταν παλιά ανακεφαλαίωση, ήταν διαφορετικοί φορείς, γινόταν ανακεφαλαίωση για τον κύριο φορέα και δεν γινόταν για την επικουρική ασφάλιση. Άρα, λοιπόν, γυρνάμε πίσω στην επικουρική, ξανα-ανακεφαλαιώνουμε τον χρόνο που έχει ανακεφαλαιοποιηθεί από την κύρια ασφάλιση. Αυτό, λοιπόν, ήταν ένα θέμα, το οποίο λογικά καθυστέρησε πίσω τις επικουρικές. Πάμε να δούμε πώς θα το λύνουμε.

Έχουμε κάνει αυτοματοποιήσεις και έχουμε μειώσει στο μισό τις επικουρικές. Με το νέο νομοσχέδιο έχουμε υλοποιήσει ήδη τις εφαρμογές μας και οι επικουρικές συντάξεις του Δημοσίου ειδικά θα φύγουν κατευθείαν. Πιστεύουμε δηλαδή ότι μέσα σε 10 ημέρες από την ψήφιση του νομοσχεδίου θα έχουμε ολοκληρώσει το θέμα των επικουρικών συντάξεων. Στο θέμα του ιδιωτικού τομέα ελπίζω ότι θα είμαστε έτοιμοι και για τους διάφορους φορείς, όπως ΔΕΚΟ, ΟΤΕ, ΔΕΗ και λοιπά, να εκκαθαρίσουμε. Επίσης, με την ψήφιση του νομοσχεδίου θα κάνουμε τεράστια προσπάθεια μέσω της ψηφιοποίησης να βοηθήσουμε και τις υπόλοιπες που έχουν απομείνει. Άρα, λοιπόν είμαστε σε πολύ καλό δρόμο. Νομίζω ότι θα τα ξαναπούμε τον Γενάρη. Θα έχουμε πολύ καλά αποτελέσματα να συζητήσουμε και θα χαμογελάμε και οι δύο, γιατί αρκετοί άνθρωποι θα έχουν πάρει τη σύνταξή τους.

Με ρωτήσετε αν έχουμε εικόνα για τις παράλληλες. Οι παράλληλες και οι διαδοχικές συντάξεις εμείς σαν Οργανισμός τις αντιμετωπίζουμε σαν ένα ζήτημα. Άρα, λοιπόν, οι παράλληλες και οι διαδοχικές, αν μιλούσαμε πριν από ενάμιση χρόνο, θα λέγαμε ότι δεν έχουμε το λογισμικό, δεν μπορούμε να τις βρούμε, δεν έχουμε τη δυνατότητα να τις βγάλουμε. Σήμερα που μιλάμε υπάρχουν όλα.

Έχουν υλοποιηθεί όλα, όχι μόνο έχουν υλοποιηθεί, αλλά έχουν υλοποιηθεί και οι αυτοματοποιήσεις πάνω σε αυτά. Άρα, λοιπόν μια σύνταξη η οποία έχει τέως ΙΚΑ και τέως ΟΑΕΕ βγαίνει και αυτοματοποιημένη σήμερα που μιλάμε και είναι κάτι πάρα πολύ σημαντικό. Στο Δημόσιο, που έχω την απόλυτη εικόνα, έχουν βγει το 80% περίπου των συντάξεων που είχαν παράλληλη και διαδοχική ασφάλιση, ένα 20% που είναι κάτω από χίλιες συντάξεις, οι οποίες δεν μπορούν να βγουν αυτοματοποιημένα. Έχουν πάει στους εισηγητές και είναι πρώτη προτεραιότητα για να εκδοθούν. Άρα, είναι πολύ μικρά τα νούμερα δηλαδή δεν είναι άξια λόγου.

Πάμε στο κομμάτι των διεθνών συντάξεων. Στο κομμάτι αυτό, οι εκκρεμότητές μας είναι περίπου 17.000. Είναι ένα πολύ ιδιαίτερο κομμάτι στον Οργανισμό, γιατί έχει να κάνει με την επικοινωνία, με εξωτερικούς φορείς. Άρα, είναι κάτι το οποίο δεν ελέγχουμε εμείς απόλυτα. Τι κάνουμε για αυτό; Γιατί το ότι δεν το ελέγχουμε δεν σημαίνει ότι δεν πρέπει να αναλάβουμε δράση και δεν πρέπει να κινηθούμε ως προς τη λύση του. Έχουμε ενεργοποιήσει το EESSI. Το Ευρωπαϊκό Σύστημα Ανταλλαγής Πληροφοριών Κοινωνικής Ασφάλισης μας ταλαιπωρεί λίγο, γιατί ευρωπαϊκά έκαναν μία αλλαγή και βρεθήκαμε στο σημείο να έχουμε φτάσει στην έκδοση, τώρα που πρέπει να κάνουμε μια μετάπτωση στα παλαιότερα συστήματα. Άρα, αυτό μας ταλαιπωρεί χρονικά. Είμαστε από πάνω και το δουλεύουμε έτσι ώστε να το ξεμπερδέψουμε μέσα στους επόμενους μήνες και να μπορούμε να εστιάσουμε στην τελευταία έκδοσή του για να πάμε γρήγορα, αλλά είναι κάτι που δεν το ελέγχουμε εξολοκλήρου.

Αυτή τη στιγμή που μιλάμε, εγώ προσωπικά, έχω ξεκινήσει συναντήσεις με την Γενική Διεύθυνση Διεθνών Συνεργασιών, έτσι ώστε να ρίξουμε το βάρος μας εκεί, να βοηθήσουμε όσο μπορούμε. Δεν πρόκειται να έχουμε θεαματικά αποτελέσματα, αλλά θα κοιτάξουμε με μεθοδικά βήματα να βελτιώσουμε την κατάσταση. Συνεχίσατε, λοιπόν, την τοποθέτησή σας και με ρωτήσατε για τις fast-track» συντάξεις, τι πιστεύω για τις fast-track συντάξεις και για τα λάθη. Την απάντησή μου νομίζω ότι την ακούσατε και από την ίδια την παρουσίαση και ήταν πολύ ξεκάθαρη. Οι fast-track συντάξεις ήταν σταθμός στην κοινωνική ασφάλιση. Ήταν το μέσο που μας βοήθησε να δώσουμε λύση στο πρόβλημα και το λέω πολύ δυνατά όπου βρεθώ και όπου σταθώ.

Και εξηγώ, στις fast track συντάξεις το ποσοστό των λαθών είναι περίπου 12,9%. Άρα, λοιπόν, δεν αντιλαμβάνομαι, και αυτό δεν πάει προς εσάς αλλά πάει στη γενικότερη συζήτηση και αναρωτιέμαι κιόλας γιατί συνεχώς έρχεται αυτό το θέμα. Εσείς λέτε ότι δεν είναι λίγο και εγώ σας απαντώ, χάριν λόγου φυσικά, πόσο ήταν το ποσοστό των λαθών με τη χειροκίνητη διαδικασία; Ουδείς γνωρίζει είναι η απάντηση. Ουδείς γνωρίζει. Τώρα, λοιπόν, ξαναγυρνάμε στην αρχική μου δήλωση, που είπα προηγουμένως, ότι όταν μπορείς να μετρήσεις ένα πρόβλημα, μπορείς και να το λύσης.

Αυτό το 12,9% που είπαμε εμείς ότι είναι λάθος, με πολύ θάρρος το είπαμε και είναι γιατί αναγνωρίζουμε το πρόβλημα, το οποίο πρόβλημα βέβαια το 12,9% δεν συνεχίζει να είναι 12,9%. Βαίνει μειούμενο έως μηδενίζει. Το γιατί θα το εξηγήσω αμέσως. Άρα, λοιπόν ήταν προτιμότερο να πάρουν το 87,1% των ανθρώπων τη σύνταξης τους σωστά και το 12,9% να πάρει τη σύνταξή του με πιθανότητα λάθους, ενστάσεων είναι το 12,9% και όχι λαθών. Άρα, λοιπόν ήταν προτιμότερο να πάρει το 87,1% και το 12,9% σύνταξη, με πιθανότητα το 12,9% να έχει κάποια λάθη, από το να μην πάρει καθόλου και να μπούμε στην χειροκίνητη διαδικασία. Προφανώς, παίρνει σύνταξη, και το 12,9% παίρνει σύνταξη, απλά υπάρχει η πιθανότητα να μην είναι όλος ο χρόνος μέσα, γιατί, όπως είπα, προηγουμένως πριν το 2002 δεν ήταν όλα ψηφιακά.

Άρα, λοιπόν όταν έκανε τη βουτιά το σύστημα να ψάξει, να βρει αυτό τον χρόνο μπορεί να μη βρήκε κάποια χρόνια ασφάλισης. Για να του έβγαλε σύνταξη, είναι προφανές ότι είχε θεμελιώσει δικαίωμα συνταξιοδότησης. Άρα, ορθώς του έβγαλε σύνταξη, αλλά μπορεί να του λείπουν κάποια χρόνια. Πάμε τώρα στη λύση του. Εκεί είμαστε υποχρεωμένοι από το νόμο εμείς οι ίδιοι να κάνουμε έλεγχο στις fast-track συντάξεις και να διορθώσουμε το πρόβλημα.

Μάλιστα, η οδηγία που έχει δοθεί στις γενικές διευθύνσεις είναι κατά προτεραιότητα να ελέγχουν τις fast-track συντάξεις. Άρα, λοιπόν, δεν τίθεται θέμα, ούτε καν χρειάζεται να έρθει ο πολίτης στον ΕΦΚΑ για να γίνει αυτός ο έλεγχος και να υποβάλλει ένσταση. Θα γίνει από μόνος του αυτός ο έλεγχος, σε σύντομο χρονικό διάστημα. Οπότε επιτρέψτε μου, λοιπόν, να μην αντιλαμβάνομαι την όλη συζήτηση γύρω από τις fast-track συντάξεις και τα λάθη. Επίσης, επιτρέψτε μου να σας απαντήσω στα νούμερα που μου ζητήσατε από καρδιάς, γιατί δεν θα είναι κομψό να ψάξω στα χαρτιά μου, με μια απόκλιση δεκάδας και θα σας απαντήσω σε όλα τα νούμερα. Με ρωτήσατε πόσες είναι οι οφειλές του ΚΕΑΟ. Σήμερα που μιλάμε είναι κάτι παραπάνω από 47 δισεκατομμύρια ευρώ.

Όσον αφορά στις δόσεις, ζητήσατε την προσωπική μου άποψη. Θα ήθελα να μην εκφράσω την προσωπική μου άποψη, αλλά αν επιμένετε να σας πω. Το έχω ξαναπεί και πρόσφατα για τις 120 δόσεις, οι μελέτες δείχνουν ότι όταν δημιουργείς καινούργιες μεγάλες δόσεις, το αποτέλεσμα είναι ότι κάποιος πληρώνει μια δόση, δύο δόσεις και μετά σταματάει να πληρώνει. Άρα, λοιπόν, νομίζω ότι πρέπει σαν Οργανισμός να έχουμε μια σταθερότητα – αλλά δεν είναι δικό μου θέμα αυτό είναι θέμα της πολιτικής ηγεσίας – στις πληρωμές και στις δόσεις και να ξέρει ο πολίτης τι έχει να αντιμετωπίσει κάθε φορά. Δηλαδή, δεν είναι λύση κάθε φορά να ερχόμαστε και να λέμε όχι, βάλε κι άλλες δόσεις, βγάλε άλλες δόσεις και ούτω καθεξής, αλλά εκφράζω ξεκάθαρα την προσωπική μου άποψη.

Όσον αφορά στα έσοδα του Φορέα, θα είναι αυξημένα κατά περίπου 1 δισεκατομμύριο ευρώ και κάτι μέσα στο 2023. Για την αύξηση των ασφαλιστικών εισφορών που με ρωτήσατε, ξέρετε πολύ καλά ότι το λέει ο νόμος, άρα δεν έχει να κάνει ούτε με την άποψή μου, ούτε με τίποτα από αυτά. Ο νόμος λέει ότι η αύξηση πάει σύμφωνα με τον πληθωρισμό. Το γνωρίζετε καλύτερα από όλους άλλωστε, άρα δεν έχω κάτι να πω σε αυτό.

Σχετικά με το προσωπικό τώρα, οι οργανικές θέσεις που είναι αυτή τη στιγμή καλυμμένες στον Οργανισμό είναι περίπου 6.700 θέσεις. Είναι δεσμευμένες 845 θέσεις περίπου από τον ΑΣΕΠ και περιμένουμε με πολύ μεγάλη αγωνία τις περίπου 150 πρώτες θέσεις στο πρώτο τρίμηνο ή τετράμηνο του του νέου έτους. Αυτά.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** *(ομιλεί εκτός μικροφώνου)*

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Περιμένουμε περίπου 150 θέσεις μέσα στο πρώτο τετράμηνο. Είναι δεσμευμένες 845 θέσεις στο ΑΣΕΠ για τον ΕΦΚΑ.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** *(ομιλεί εκτός μικροφώνου)*

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Στο μέλλον.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** 150 τώρα.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** 150 τώρα και κάπου 200 στην επόμενη δόση. 150 μέσα στο πρώτο τρίμηνο-τετράμηνο του 2024.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, απλά υπενθυμίζω την τελευταία ερώτηση που είχα κάνει σχετικά με τον ιδιωτικό τομέα, τα στελέχη και λοιπά που παίρνονται με 3 και 4 φορές παραπάνω μισθό σε σχέση με τα στελέχη του ΕΦΚΑ που έχουν προσόντα, εμπειρία και λοιπά.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Το ότι έχει κάποιος προσόντα ή εμπειρία δεν σημαίνει ότι πρέπει να αποκλείσει κανείς και κάποιον άλλον. Γενικώς, εγώ είμαι θετικός άνθρωπος, κοιτάω πάντα το ποτήρι μισογεμάτο. Άρα, επειδή ρωτάτε την προσωπική μου άποψη, η προσωπική μου άποψη είναι ότι θα πρέπει να δίνονται ευκαιρίες πάντα οι καλύτεροι, με κάποιο τρόπο, να έρχονται στον Οργανισμό. Άλλωστε οι περισσότερες από τις θέσεις, κύριε Καλαματιανέ, που έχουν καταλάβει οι άνθρωποι, οι θέσεις των γενικών διευθυντών, είναι θέσεις εσωτερικά από το Φορέα, δεν είναι εξωτερικά. Άρα, δεν αντιλαμβάνομαι γιατί πρέπει κανείς να το βλέπει έτσι ανταγωνιστικά ή με κάποιο έτσι κακό βλέμμα. Τις θέσεις οι άνθρωποι του Φορέα τις πήραν τελικά και όχι κάποιοι άνθρωποι εκτός Φορέα.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** *(ομιλεί εκτός μικροφώνου)*

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Έχει έρθει ένας και είναι υποψήφιοι άλλοι 2 σε 10-12 θέσεις. Άρα, λοιπόν, δεν αντιλαμβάνομαι, το ποσοστό είναι πάρα πολύ μικρό.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Λοιπόν, προχωράμε. Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε. Κύριε Διοικητά, ευχαριστούμε για την ενημέρωση που μας κάνατε. Υπάρχουν 2 πλευρές. Η μία είναι το πολιτικό ζήτημα, που αφορά στην κοινωνική ασφάλιση, το θέμα της διαχείρισης που εσείς, προφανώς, αποδέχεστε το πολιτικό μέρος, για αυτό και είστε εκεί και διαχειρίζεστε τα ζητήματα του ΕΦΚΑ με βάση το νομοθετικό πλαίσιο που υπάρχει σήμερα και τα δεδομένα αυτού.

Το θέμα το οικονομικό, για παράδειγμα, οι εισφορές, είναι μεγάλο θέμα. Είπατε και προηγουμένως ότι οι οφειλές σήμερα είναι 47 δισ.. Πρόοδος σε αυτό δεν υπάρχει, να το πω έτσι. Οι μεγαλοοφειλέτες ή αυτοί που είναι επισφαλείς οι εισφορές τους, αυξάνονται και αυτό είναι μεγάλο πρόβλημα για το θέμα των πόρων του Ταμείου. Δηλαδή, ουσιαστικά έχουν κάνει υπεξαίρεση των εισφορών των εργαζομένων, δεν τις αποδίδουν, τις παρακρατούν και εδώ είναι ένα πολύ σοβαρό ζήτημα. Η ευελιξία που δείχνει το Κράτος και οι υπηρεσίες απέναντι σε αυτό το ζήτημα πιστεύω ότι είναι εχθρικό για το θέμα της κοινωνικής ασφάλισης.

Έχουμε που έχουμε τη μείωση των εισφορών, που για εμάς είναι μείωση του μισθού βέβαια για τον εργαζόμενο, γιατί η εισφορά αποτελεί μισθό. Όταν μειώνονται οι εισφορές, μειώνεται ο μισθός του ασφαλισμένου, του εργαζόμενου και έχουμε και αυτό το φαινόμενο, το οποίο δεν έχει πρόοδο, το θέμα της καταβολής των εισφορών από τους επιχειρηματικούς ομίλους. Τα ΑΦΜ που χρωστάνε πολλά είναι λίγα, όπως ξέρετε και είναι γνωστό. Λίγα ΑΦΜ χρωστάνε τα περισσότερα στο Ταμείο.

Το δεύτερο ζήτημα είναι το θέμα των συντάξεων. Βέβαια, εδώ παρουσιάσατε μια πρόοδο που γίνεται στην απονομή των συντάξεων, ωστόσο το θέμα αυτό που είπατε για τις συντάξεις, οι οποίες για τις fast track συντάξεις που είναι λάθη, τα λάθη αυτά διαπιστώνονται μετά την ένσταση των ασφαλισμένων. Πόσοι είναι αυτοί που δεν προστρέχουν να κάνουν ένσταση, που δεν ξέρουν να βγάλουν άκρη; Έχω εδώ έναν άνθρωπο ο οποίος το 2014 έχει κάνει αίτηση αναγνώρισης 1.629 ασφαλιστικών ημερών και από το 2014 δεν έχει πάρει απάντηση. Ένα παράδειγμα λέω τώρα, που το έχω μπροστά μου, δηλαδή.

Υπάρχουν τέτοια ζητήματα, που λέτε ότι τα λάθη είναι μόνο 12,9%; Εγώ λέω ότι για αυτό να κρατάτε και εσείς μία επιφύλαξη, γιατί οι ασφαλισμένοι βρίσκονται μπροστά σε ένα μεγάλο θέμα άγνωστο για αυτούς. Δεν ξέρουν τι είναι αυτό που δικαιούνται, τι είναι αυτό που δεν τους αναγνωρίστηκε από τον Οργανισμό και έτσι, λοιπόν, έχουν μια σύνταξη και οι συντάξεις, όπως είναι γνωστό, είναι πάρα πολύ χαμηλές και είναι αποτέλεσμα, βέβαια, όλων αυτών των αλλαγών που έχουν γίνει μέχρι τώρα. Άρα, λοιπόν, το οικονομικό ζήτημα των ταμείων είναι μεγάλο θέμα.

Φέτος ο Προϋπολογισμός έχει 152 εκατομμύρια μείον. Πώς το βλέπετε εσείς αυτό; Με τη μείωση της κρατικής χρηματοδότησης προς τα ταμεία, λέτε θα έχουμε αύξηση εσόδων 1 δισ.. Αυτή η αύξηση από τι θα προέλθει; Από την αύξηση των μισθών; Από την αύξηση της απασχόλησης; Από πού θα έρθουν αυτά τα 1 δισ. έσοδα παραπάνω; Από την καταβολή των εισφορών των επιχειρήσεων, το καλύτερο «κράτημα» αυτής της διαχείρισης των εισφορών; Είναι ζητήματα αυτά που νομίζω ότι είναι ζητήματα διαχείρισης και, κατά τη γνώμη, μου το θέμα του προσωπικού είναι μεγάλο ζήτημα. Δεν μας είπατε πόσες είναι οι κενές οργανικές θέσεις του Οργανισμού; Δεν είναι 845. Αυτές είναι οι κενές, 845;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Είπα ότι είναι περίπου 1.900.

**ΧΡΗΣΤΟΣ ΚΑΤΣΩΤΗΣ:** Δεν το άκουσα αυτό. Όχι, είπατε μόνο ότι είναι 845.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Το σύνολο των θέσεων του Φορέα είναι γύρω στις 8.500. Άρα λοιπόν, αν κάνετε την αφαίρεση από τους 6.700 που υπηρετούν.

**ΧΡΗΣΤΟΣ ΚΑΤΣΩΤΗΣ:** Άρα, οι κενές θέσεις είναι πολλές. Πιστεύουμε ότι το πρόβλημα αυτό και των καθυστερήσεων αφορά σε αυτή την έλλειψη προσωπικού και το ότι δεν διαχύθηκε να το πω έτσι αυτή η γνώση αυτών των στελεχών που έφυγαν, είναι θέμα και αυτό διοίκησης. Δεν είναι θέμα αυτού που φεύγει. Είναι ποιος είναι αυτός που πήγε δίπλα του, πώς οργανώθηκε από τη διοίκηση. Δηλαδή, άμα ψηφιοποιηθεί ο Οργανισμός, δεν θέλουμε εργαζόμενους; Αυτό εννοείτε δηλαδή;

Λοιπόν, ακούστε. Το οργανόγραμμα του Οργανισμού έχει γίνει με βάση και τη μελλοντική ψηφιοποίηση του Οργανισμού και είναι 8.500. Άρα, λοιπόν, σημαίνει ότι αυτές οι κενές θέσεις χρειάζεται να καλυφθούν, γιατί είναι ένα ζήτημα που αφορά όλο τον ελληνικό λαό, ουσιαστικά. Είναι το κύριο θέμα το ασφαλιστικό, αφορά στους πάντες και για αυτό χρειάζεται εδώ και η Πολιτεία, αλλά και η διοίκηση να δώσει μεγαλύτερη προσοχή σε αυτό.

Βεβαίως, δεν μιλάμε τώρα για τα πολιτικά ζητήματα. Αυτά θα τα κουβεντιάσουμε και στον Προϋπολογισμό.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει η κυρίαΜαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστούμε, τον κύριο Διοικητή, που μας έκανε την τιμή να έρθει να μας θέσει όλο αυτό το εγχείρημα και σίγουρα να μας δώσει τη δυνατότητα να κάνουμε και τις ερωτήσεις μας και τις παρατηρήσεις μας. Κύριε Διοικητά, αυξάνεται το ανώτατο όριο οφειλών ασφαλιστικών εισφορών για συνταξιοδότηση, από 20.000 σε 30.000 ευρώ και για τον πρώην ΟΓΑ, από 6.000, σε 10.000 ευρώ. Όμως, το μέτρο αυτό αφορά σε ασφαλισμένους που έχουν συμπληρώσει το 67ο έτος της ηλικίας τους και ταυτόχρονα έχουν καταβάλει εισφορές για τουλάχιστον 20 έτη ασφάλισης.

Τι συμβαίνει, όμως, με όσους έχουν θεμελιώσει συνταξιοδοτικό δικαίωμα και παράλληλα οι οφειλές τους υπερβαίνουν τα όρια αυτά; Έχει εξεταστεί το αν η υπέρβαση αυτών των ορίων αφορά σε οφειλόμενο κεφάλαιο εισφορών ή και σε προσαυξήσεις; Όσοι, εμπίπτουν σε αυτή την κατηγορία, θα έχουν τη δυνατότητα αίτησης επαναπροσδιορισμού των οφειλών τους με παράλληλο δικαίωμα αποποίησης τυχόν περισσευούμενου ασφαλιστικού χρόνου, ούτως ώστε να μπορούν να ξεπεράσουν το εμπόδιο και να λάβουν τη σύνταξη;

Έπειτα, θα ήθελα, να θέσω μια παρατήρηση και ερώτηση, ταυτόχρονα. Δεν θα έπρεπε να έχει προσδιοριστεί το όριο ασφάλισης, δηλαδή και ένα όριο ηλικίας; Τι γίνεται αν κάποιος δουλεύει στα βαρέα και ανθυγιεινά, έχει ήδη καλύψει το όριο εργασίας, όμως, δεν έχει το όριο ηλικίας. Πρέπει, αυτός να συνεχίσει να εργάζεται; Μιλάμε, για βαρέα, δηλαδή τιμωρείται ή να παραμείνει δυο-τρία χρόνια άνεργος και να περιμένει πότε θα συνταξιοδοτηθεί. Τελευταία παρατήρηση που έχω να κάνω είναι, ότι στον e-ΕΦΚΑ του Αμαρουσίου, που εκεί έχουμε τις μεγαλύτερες εταιρείες κατασκευών, στο τμήμα οικοδομών υπάρχει μόνο μία υπάλληλος, αν είναι δυνατόν. Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Βασίλειος Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Για μένα είναι, σημαντικό το ότι ξεκίνησαν οι εργασίες της Επιτροπής, ουσιαστικά, με την παρουσία του Διοικητού, διότι ο e-ΕΦΚΑ είναι ο βασικός φορέας ο οποίος χειρίζεται τα θέματα της Κοινωνικής Ασφάλισης. Είναι, όντως ένας από τους μεγαλύτερους οργανισμούς της χώρας και η πολυπλοκότητα των θεμάτων που καλείται να λύσει καθιστούν κρίσιμη τη λειτουργία του και την παρουσία του σαν Οργανισμό.

Είναι και για την Κυβέρνηση μείζον θέμα η άριστη λειτουργία και η απόδοσή του και για τους πολίτες είναι ένα βασικό στοιχείο για αυτό που λέμε μια ευνομούμενη Πολιτεία, δηλαδή να εξασφαλίσουν τα δικαιώματά τους, για να υπάρχει άριστη εξυπηρέτηση και όλα αυτά να είναι στοιχεία μιας Πολιτείας, η οποία να μπορεί να δίνει αποτελέσματα και λύσεις. Νομίζω, ότι τα τελευταία χρόνια ο Διοικητής τώρα έχει αναλάβει τη θέση και θα κριθεί ουσιαστικά από δω και πέρα ως επικεφαλής, αλλά έχει συμμετοχή ούτως η άλλως στην υπόθεση αυτή.

Νομίζω, όμως, ότι έχουν γίνει εντυπωσιακά πράγματα, τα οποία καθιστούν τη μεγάλη πληγή για την ελληνική κοινωνία, που ήταν η Κοινωνική Ασφάλιση, γιατί οι εκκρεμότητες ήταν χιλιάδες. Ταλαιπωρούσαν, την ελληνική κοινωνία και ήταν ένα ζήτημα που έμπαινε επιτακτικά σε κάθε εκλογική αναμέτρηση τι θα γίνει, με αυτήν την μεγάλη πληγή. Πρώτη φορά, από ό,τι θυμάμαι– εγώ μπορώ να μιλήσω για τις τελευταίες δύο δεκαετίες – ουσιαστικά δεν απασχόλησε την πολιτική αντιπαράθεση και συζήτηση.

Το πρόβλημα αυτό ήταν στις εκλογές του 2023; Γιατί, ξεχάσαμε το θέμα; Όχι γιατί δεν λύθηκε το θέμα, αλλά γιατί λύθηκε το θέμα. Ότι δεν συζητιέται, αγαπητέ μου κ. Κατσώτη, είναι γιατί δεν απασχολεί. Αν απασχολεί, εσείς δεν θα το βάλετε στο Κ.Κ.Ε.. Θα το βάλει η ίδια η κοινωνία. Θα το βάλουν οι πολίτες, μέσα από τα διάφορα fora. Δεν περιμένουνε διαμεσολαβητές, οι οποίοι πιστεύουν ότι είναι αυθεντικοί. πάει η εποχή της αυθεντίας, τελειώσαμε. Σας προσπερνάμε και μας προσπερνάμε σε κλάσματα δευτερολέπτου.

Άρα, λοιπόν, δεν απασχόλησε κυρίαρχα το ζήτημα πια. Το μεταναστευτικό το 2023 ήτανε 25ο θέμα. Η απονομή των συντάξεων ήταν 1ο, 2ο, 3ο – εκεί πήγαινε στην ιεράρχηση – ζήτημα στις πολιτικές αντιπαραθέσεις. Το 2019 και από τις πιο πρόσφατες το 2015, θυμηθείτε, πηγαίνετε 19ο, 15ο, 23ο, δεν ήταν στα πρώτα θέματα συζήτησης. Μπορεί να ήταν 37 θέματα. Τι θέλω να πω με δυο λόγια; Ότι κάποια πράγματα έγιναν και έγιναν με τρόπο ριζοσπαστικό.

Εγώ, θυμάμαι εδώ στην Επιτροπή Κοινωνικών Υποθέσεων, στην οποία έχω εγώ την τιμή να προεδρεύω, τη μεγάλη συζήτηση και μεγάλη αντιπαράθεση και την οξύτητα εκείνων των τεσσάρων συνεδριάσεων, όταν είχε έρθει ο νόμος, για να μπορεί να έχει αυτές τις λεγόμενες και περιβόητες fast-track συντάξεις, τη δυνατότητα να μπει νέο προσωπικό και στελέχη, να στελεχώσουν και να δώσουν δυνατότητες.

Εσείς, σήμερα απαντάτε αμυντικά. Είναι αμυντική η τοποθέτησή σας, την καταλαβαίνω. Έχετε και τον κανονισμό και τις απαιτήσεις του, αλλά η λειτουργία του Δημοσίου δεν χαμπαριάζει με τίποτα και για τίποτα. Όμως, εκ των πραγμάτων, εκείνη η φοβερή συζήτηση, στην οποία θυμάστε τι λέγαμε, τι κάναμε και όλη αυτή η συζήτηση ότι ιδιωτικοποιείται η ασφάλιση, όλα αυτά που έλεγε η τότε Αριστερά – δικαίως, είναι η άποψή της – αλλά ό,τι λεγόταν ήταν η λύση του προβλήματος.

Σήμερα, λοιπόν, ερχόμαστε να μιλήσουμε επί της λύσεως ποια είναι τα θέματα που έχουν προκύψει. Εγώ θέλω να πω ότι γίνεται μια σπουδαία και σημαντική δουλειά. Υπάρχουν, θέματα που πρέπει να τα δούμε. Οι διεθνείς συντάξεις, πραγματικά, είναι ένα ζήτημα το οποίο δεν είναι μόνο οι 17.000 περιπτώσεις. Είναι και η εικόνα όλης της χώρας. Δηλαδή, είναι φοβερό ένας άνθρωπος να δουλεύει χρόνια στα ξένα, που λέμε, να έρχεται πίσω και να μην παίρνει τη σύνταξή του. Είναι φοβερό. αυτός ειδικά πρέπει να ήταν η πρώτη μας ιεράρχηση στα μηνύματα που πρέπει να στείλουμε, ότι, κοίταξε να δεις, εσύ δεν ήσουν τώρα ο χαζός της παρέας, πήγες και δούλεψες και ήρθες πίσω και τίμησες τη χώρα στο φινάλε. Ήρθες εδώ πέρα και δεν σου δίνουν σύνταξη, γιατί δεν στέλνουν τα χαρτιά π.χ,. τώρα οι Λίβυοι, από μια περίπτωση που ξέρω. Είναι αδιανόητο αυτό να μη δοθεί λύση, και σε όλες τις περιπτώσεις αυτές.

Βέβαια, τα ΚΕ.Π.Α, είναι άλλη μεγάλη πληγή. Έρχεται ο κόσμος στα πολιτικά γραφεία και στα βουλευτικά γραφεία και μας λέει «βοηθήστε μας». Γιατί; Τι δουλειά έχει ο βουλευτής να βοηθάει σε αυτή την υπόθεση; Για να σας πω, αγαπητέ μου φίλε, πολύ χαίρομαι που δεν έρχονται στο γραφείο μου να μου πουν «πότε θα πάρω τη σύνταξη», πλέον ο κόσμος. Δεν θέλω τέτοια ρουσφέτια. Δεν θέλω εγώ να έχω στην πλάτη μου και πάνω μου αυτή την αυτονόητη υπόθεση, που θα έπρεπε να τη λύσει το Ελληνικό Κράτος και να το κάνω εγώ ως ρουσφέτι. Δεν είναι δικιά μου δουλειά αυτή, του βουλευτού εννοώ και πολύ χαίρομαι που δεν έρχεται πλέον ο κόσμος, γιατί ο κόσμος λύνει το πρόβλημά του. Αυτό δεν θέλαμε όλοι ή όλοι θέλαμε να είναι ένα προβληματικό e-ΕΦΚΑ, ένα προβληματικό ασφαλιστικό σύστημα, για να παίζουμε πολιτικά πάνω σε αυτό; Όλοι αυτό θέλαμε, να καλυτερέψει και να λειτουργήσει σωστά.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Καζάνη Αικατερίνη, Μουλκιώτης Γεώργιος, Κατσώτης, Αθανασίου Μαρία, Δημητροκάλλης Ιωάννης, Παπαδόπουλος Νικόλαος και Μπιμπίλας Σπυρίδων.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):**  Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ πολύ, κύριε Πρόεδρε. Πραγματικά χαίρομαι που μιλάμε, γιατί θα σας πω μερικά προβλήματα που πιθανόν να μην τα έχετε βάλει καν στο μυαλό σας, αλλά μπορεί και να τα έχετε βάλει. Καταλαβαίνω ότι είναι πολύ πολύπλοκο το θέμα των συντάξεων, αλλά ακούστε με λίγο με προσοχή, γιατί θα σας πω μερικά πράγματα που θέλω πραγματικά, επειδή απασχολούν πάρα πολλούς καλλιτέχνες, που εδώ δεν υπάρχουν καλλιτέχνες για να ξέρουν τα προβλήματα των καλλιτεχνών.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας παρακολουθώ πάρα πολύ. Παρόλα αυτά, εμείς αγαπάμε τους καλλιτέχνες, κύριε Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ:** Το ξέρω και πολλοί από εσάς έχετε έρθει και στο θέατρο που παίζω. Στη περίοδο, όπως ξέρετε, του κορωνοϊού, οι καλλιτέχνες έμειναν σχεδόν άνεργοι, πάρα πολύ λίγοι δούλεψαν ή έπαιρναν όσοι μπήκαν στο Μητρώο Καλλιτεχνών του Υπουργείου Πολιτισμού τα 535.

Τι γίνεται τώρα. Όποιος πάει να βγει στη σύνταξη και έπεσε μέσα σε αυτό το διάστημα της ανεργίας ή του μικρού μισθού, που έτσι θεωρείται, βάσει του νόμου Κατρούγκαλου, του θεωρούν ότι έπαιρνε τα 535 και βάσει αυτού θα βγει η σύνταξή του, ξεχνώντας ότι τα προηγούμενα χρόνια μπορεί να έπαιρνε 2.000, 1.500 ευρώ και έτσι μειώνεται η σύνταξή του. Θα πρέπει κανονικά, κατά την άποψή μας, να αφαιρεθεί όλος ο χρόνος του κορωνοϊού και να βλέπουν τα προηγούμενα χρόνια. Γιατί αν του μετράνε τα 535, θα χάσει από τη σύνταξη. Ένα είναι αυτό το θέμα του κορονοϊού.

Δεύτερο είναι ότι εμείς είχαμε το αυξημένο ασφάλιστρο. Όσοι πάνε να βγουν τώρα στη σύνταξη, δεν τους το μετράνε ως αυξημένο ασφάλιστρο και τους το μετράνε ως απλό. Αυτό είναι μεγάλη αδικία. Εγώ που έχω βγει στη σύνταξη εδώ και πολλά χρόνια – μην κοιτάτε που φαίνομαι νέος, έχω βγει εδώ και δέκα χρόνια στη σύνταξη, είμαι 68 τώρα, μην με κοιτάτε παράξενα – είμαι από τους τελευταίους που βγήκαν στα 58 γιατί είχα πάρα πολλά ένσημα, γιατί δούλευα από το πρωί έως το βράδυ και δουλεύω από το πρωί ως το βράδυ. Το μυστικό είναι η καλοζωία. Άμα προσέχεις τη ζωή σου μένεις νέος.

Αυτοί, λοιπόν, που βγαίνουν τώρα στη σύνταξη και δεν τους τα μετράνε έτσι, θα πρέπει να βγει κάποια ερμηνευτική διάταξη, όπως είχε βγει και για τους τεχνικούς τύπου το 2015, που και αυτοί είχαν αυξημένο ασφάλιστρο, το οποίο εξομοιωνόταν με το βαρύ και ανθυγιεινό, τώρα βγαίνουν σαν να είναι απλά τα ένσημα τους. Δείτε το και αυτό. Δεν ξέρω αν το έχετε δει.

Το τελευταίο είναι για τους εργαζόμενους συνταξιούχους. Επειδή πάρα πολλοί ηθοποιοί είναι εργαζόμενοι συνταξιούχοι, όπως και εγώ, ξέρετε τι ταλαιπωρία περνάνε για να πάνε να δίνουν συνέχεια τις προσλήψεις και τις απολύσεις και τα δελτία παροχής υπηρεσιών σε φωτοτυπία; Αφού τα ένσημα υπάρχουν μέσα στο σύστημα ψηφιακά, γιατί πρέπει ο πολίτης να πηγαίνει και να καταθέτει όλα τα χαρτιά, και μάλιστα με την απειλή ότι αν δεν τα καταθέσει θα του κρατήσουν και πρόστιμα;

Υπάρχουν μεγάλοι άνθρωποι, όπως ο Γιώργος Κωνσταντίνου που δουλεύει στα 90 του, μου λέει «δεν μπορώ να πηγαίνω στις ουρές, ούτε μπορώ να πηγαίνω να κλείνω ραντεβού μετά από δύο μήνες για ένα χαρτί και μετά πάλι άλλο ένα χαρτί», γιατί εμείς δουλεύουμε σε πάρα πολλούς εργοδότες, είτε μισθωτοί, είτε ως ελεύθεροι, με τα δελτία μας. Όλοι αυτοί πρέπει να πηγαίνουν. Γιατί να μην τα παίρνουν ψηφιακά και να πρέπει ο πολίτης να πηγαίνει;

Επίσης, αυτό που αντιμετωπίζουμε, όσοι δουλεύουμε πρέπει να επιστρέφουμε κάποια χρήματα. Ούτε αυτό γίνεται, γιατί οι υπάλληλοι είναι πάρα πολύ λίγοι. Εγώ προσωπικά έχω πάει στο δικό μου ΙΚΑ και μου έδειξαν έναν όγκο μέχρι εκεί πάνω και μου λένε, «κύριε Μπιμπίλα, δεν προλαβαίνουμε να τα φτιάξουμε». Για να επιστρέψω λεφτά, όχι για να πάρω, γιατί δουλεύω ενώ είμαι συνταξιούχος. Τώρα αλλάζει το σύστημα και είναι δικαιότερο. Για τα προηγούμενα χρόνια, τους ρωτώ, τι θα γίνει εγώ αν πεθάνω; Τι φταίνε οι κληρονόμοι μου να πληρώσουν τα χρήματα που το ΙΚΑ δεν μου τα ζητάει πίσω;

Επίσης, επειδή όποιος δουλεύει κάθε 300 ένσημα, του αναπροσαρμόζεται η σύνταξή του, πας κάνεις την αίτηση για τα 300 ένσημα – εγώ την έχω κάνει τρεις φορές στα δέκα χρόνια – ούτε ένα ευρώ δεν μου μπήκε, διότι κανείς υπάλληλος δεν έχει χρόνο να κάτσει να μετρήσει. Λέει, «εσάς θα κοιτάμε τώρα που θέλετε 10 ευρώ αύξηση, εδώ δεν παίρνουμε πίσω τα λεφτά». Όλα αυτά είναι ζητήματα που μάλλον οφείλονται στο ότι δεν υπάρχουν επαρκείς υπάλληλοι. Προφανώς, έτσι το κρίνει εμένα το απλοϊκό μου μυαλό.

Επίσης, στα ελλείμματα που μας είπατε, επειδή γνωρίζω πολύ καλά που δούλευα σε θέατρα επιχορηγούμενα παλιά και τα όποια θέατρα έκλεισαν, δεν υπάρχουν καν οι εταιρείες, πέθαναν οι άνθρωποι, αυτά τα ελλείμματα δεν πρόκειται ποτέ να παρθούν ασφαλώς, αφού αυτοί που τα χρωστούσαν θα έχουν φύγει από τη ζωή. Ήταν πολλά βέβαια, αλλά εγώ θα κάνω και ερώτηση για μερικά από αυτά που σας είπα. Ευχαριστώ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Βαρβέρης.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ):** Ελπίζω να τα έχω συγκρατήσει όλα, εάν δεν έχω συγκρατήσει κάτι θα με συγχωρήσετε. Ξεκινώ με τον κ. Κατσώτη. Το πρώτο που είπε, τι γίνεται με το ΚΕΑΟ και αν αυξάνονται τα χρέη. Εάν διαβάσετε πολύ προσεκτικά την έκθεση του Κέντρου Είσπραξης Ασφαλιστικών Εισφορών, θα δείτε, στη δική μου ανάγνωση τουλάχιστον, ότι τα χρέη δεν αυξάνονται τα τελευταία χρόνια ως χρέος ασφαλιστικό. Η όποια αύξηση του τελικού ποσού, οφείλεται σε πρόσθετα τέλη και σε οφειλές οι οποίες έρχονται από πολύ παλιά.

Επιτρέψτε μου, συνολικά θα το πω τώρα. Εγώ θα αποφύγω να τοποθετηθώ πολιτικά, γιατί ο ΕΦΚΑ είναι ο επιχειρησιακός βραχίονας του Υπουργείου και έρχεται να υλοποιήσει πολιτικές και νόμους οι οποίοι είναι εκεί. Άρα, επιτρέψτε μου να μην τοποθετηθώ πολιτικά, αλλά να τοποθετηθώ επιχειρησιακά. Εάν κληθούμε να κάνουμε αυτό που είπατε, η απάντηση είναι ότι με πολλή χαρά θα το κάνουμε.

Στην ερώτηση του κ. Κατσώτη, στο πώς θα βρει λύση ο άμοιρος συνταξιούχος που δεν έχει τη δυνατότητα να πάει να κάνει ένσταση, να πω ότι η ένσταση δεν είναι μια νομική διαδικασία. Είναι μια απλή ένσταση στον ΕΦΚΑ, αλλά αν ακούσατε προηγουμένως, είπα ότι από τον νόμο είναι υποχρεωμένος ο Οργανισμός να κάνει έλεγχο όλων των fast-track συντάξεων. Άρα, και τίποτα να μην κάνει ο συνταξιούχος, η συνταξιοδοτική του απόφαση θα ελεγχθεί και αν έχει πρόβλημα θα διορθωθεί.

Μέχρι τώρα λέγαμε ότι είναι λιγότερη, τώρα τη βγάλαμε περισσότερη; Πάντως, η πιθανότητα να είναι περισσότερη η σύνταξη μπορεί να είναι, αλλά το ποσοστό είναι 1%. Και εξηγώ για ποιο λόγο είναι 1% το ποσοστό. Η πιθανότητα να έχει δίκιο και να έχει γίνει λάθος, που επαναλαμβάνω, ότι σχεδόν μηδενίζονται τα λάθη τώρα πια, είναι να μην βρήκαμε, όταν του βγάλαμε αυτοματοποιημένα τη σύνταξη, ένα κομμάτι ασφαλιστικού χρόνου. Αυτό τι σημαίνει πρακτικά; Ότι πρακτικά είναι αδύνατο να είναι περισσότερη η σύνταξη και να κληθεί να επιστρέψει πίσω χρήματα από το να του δώσουμε πίσω χρήματα. Άρα, θέλω να σας πω ότι για όλα αυτά υπάρχουν λύσεις και τις γνωρίζουμε και τις υλοποιούμε.

Ακούω πάρα πολύ καθαρά τη συμβουλή για τον έναν υπάλληλο με τα οικοδομοτεχνικά έργα στο Μαρούσι και πιστέψτε με ότι θα είναι το πρώτο πράγμα που θα κάνω αμέσως μόλις επιστρέψω στο γραφείο μου.

Τώρα, όσον αφορά στην αύξηση του ορίου από 20.000 σε 30.000 ευρώ, οι νόμοι ισχύουν κανονικά. Δηλαδή, μπορεί κάποιος αν έχει μεγαλύτερο χρέος να αποποιηθεί ασφαλιστικού χρόνου για να μειώσει το χρέος του και αν δεν υπάρχει διακοπτικό γεγονός και όλα αυτά που λέει ο νόμος, ναι, γιατί να μην μπορεί να το κάνει. Μπορεί να το κάνει.

Όσον αφορά στην ερώτηση του κ. Οικονόμου, για τις διεθνείς συντάξεις και για τους ανθρώπους οι οποίοι περιμένουν, συμμερίζομαι αυτό που λέτε. Προφανώς, έχετε δίκιο και προφανώς η προσπάθειά μας είναι ώστε να μειώσουμε όσο μπορούμε το χρόνο αυτό. Αλλά στο σημείο αυτό επιτρέψτε μου να πω ότι η όποια καθυστέρηση δεν οφείλεται σε εμάς. Ποσοστιαία οφείλεται σε εμάς και ένα άλλο ποσοστό οφείλεται σε ένα φορέα του εξωτερικού, γιατί αντιλαμβάνεστε ότι γίνεται μια αλληλογραφία. Εγώ τουλάχιστον ξέρω μία περίπτωση που περιμένουμε από την Αγγλία, που είναι και πολύ της μοδός το τελευταίο εικοσιτετράωρο, πάνω από δύο χρόνια να μας επιστρέψει πίσω ασφαλιστικό χρόνο.

Άρα, θέλω να σας πω ότι είναι δύο οι παίκτες που παίζουν εδώ πέρα στην εξίσωση, οπότε αντιλαμβάνεστε ότι πρέπει να κάνουμε μια σχετική υπομονή.

Όσον αφορά στα ΚΕΠΑ, το πρόβλημα που εντοπίζετε, και ορθώς το αντιμετωπίζετε, έχει να κάνει πρωτίστως με τις Επιτροπές. Γιατί πρωτίστως με τις Επιτροπές; Γιατί όλη η άλλη διαδικασία έχει γίνει ηλεκτρονικά. Αν, δηλαδή ο πολίτης κάνει κανονικά τη διαδικασία και πάει στο γιατρό του. Προσέξτε, γιατί πολλοί κατηγορούν πολύ εύκολα τον ΕΦΚΑ και παίρνω πάρα πολλά μηνύματα «α, δεν μου έχουν κλείσει ραντεβού». Ψάχνω, λοιπόν, την περίπτωση και τι ανακαλύπτω ότι ο γιατρός του ασθενούς δεν έχει κλείσει τον εισηγητικό φάκελο. Άρα, λοιπόν, για αυτόν τον πολίτη, που περιμένει να κλείσει ραντεβού και να πάει να εξεταστεί, ο ΕΦΚΑ δεν ξέρει τίποτα. Ο ΕΦΚΑ θα μάθει για αυτόν δέκα μέρες μετά το κλείσιμο του εισηγητικού φακέλου.

Άρα, λοιπόν, θέλω να σας πω ότι ο καθένας νομίζει ότι κάνει τη διαδικασία, αλλά δεν είναι βέβαιο ότι την έχει κάνει, γιατί η διαδικασία είναι δομημένη. Άρα, λοιπόν, αν θέλουμε να εντοπίσουμε προβλήματα, τα εντοπίζουμε στην καθυστέρηση τού να κλείσει ο εισηγητικός φάκελος, στην καθυστέρηση του ραντεβού με την Επιτροπή, γιατί είναι λίγοι οι γιατροί. Εκεί εντοπίζεται το πρόβλημα και πρέπει να έχουμε θάρρος και να το πούμε, γιατί προσπαθούμε να το λύσουμε, γιατί ξέρουμε πού είναι το πρόβλημα.

Υπάρχει σοβαρό πρόβλημα με συγκεκριμένες ειδικότητες γιατρών που δεν υπάρχουν, που αναγκάζονται οι γιατροί να φύγουν. Σας λέω τώρα ένα τυχαίο τώρα, δεν είναι ακριβές, αλλά για να σας δείξω το μέγεθος του προβλήματος. Αναγκάζεται να φύγει ο γιατρός από τη Θεσσαλονίκη και να φτάσει μέχρι το Βόλο, για να δει συγκεκριμένα νευρολογικά ή ψυχιατρικά περιστατικά, γιατί δεν υπάρχουν αυτές οι ειδικότητες. Άρα, λοιπόν, αντιλαμβάνεστε τι φόρτο εργασίας έχουν αυτοί οι άνθρωποι και πόσα περιστατικά πρέπει να δουν και τι ταξίδι πρέπει να κάνουν για να τα δουν. Προφανώς, αυτό σημαίνει ότι θα πρέπει να συνδυαστεί αυτή η τριμελής επιτροπή και αυτό μας βγαίνει σε χρόνο.

Άρα, λοιπόν, το ουσιαστικό πρόβλημα, εντοπίζεται εκεί. Στην Αθήνα εντοπίζεται και στο χώρο στον οποίο γίνονται οι Υγειονομικές Επιτροπές. Για αυτό έχουμε προχωρήσει, έχουμε κάνει σύμβαση με το Στάδιο Ειρήνης και Φιλίας. Έχει και βγει ο διαγωνισμός, για να πάρουμε ένα χώρο στο ισόγειο του Σταδίου Ειρήνης και Φιλίας, που θα μπορεί κανείς εύκολα να πάει εκεί με το αυτοκίνητο. Θα έχει μία ποιότητα ο πολίτης. τα ΚΕΠΑ των Αθηνών θα φύγουν από την Πειραιώς και να πάνε στο Στάδιο Ειρήνης και Φιλίας.

Τώρα, κύριε Μπιμπίλα, σε σχέση με τον COVID και το αυξημένο ασφάλιστρο, τα περισσότερα από αυτά που μου είπατε είναι νομοθετικά. Άρα, όπως ξεκίνησα και πριν, είπα ότι εγώ θα σας απαντήσω για τα επιχειρησιακά ζητήματα. Για τους εργαζόμενους, όμως, συνταξιούχους γνωρίζετε πολύ καλά ότι από τον Γενάρη δεν θα υφίσταται τέτοιο ζήτημα. Κάνουμε μια προσπάθεια, ώστε αυτοματοποιημένα να μαθαίνουμε αυτή την πληροφορία, που αναγκάζεται ο κύριος Κωνσταντίνου να πηγαίνει στον ΕΦΚΑ. Το αντιλαμβάνομαι αυτό.

Επίσης, κάνουμε μια συνολική προσπάθεια, αλλά δεν έχει να κάνει αυτό με τους εργαζόμενους συνταξιούχους, να κόψουμε εσωτερικά τα χαρτιά. Μάλιστα, επειδή ξέχασα να σας το πω στην παρουσίαση μου, έχει ήδη εδώ και 15 ημέρες ενεργοποιηθεί το Ηλεκτρονικό Πρωτόκολλο στον Οργανισμό, που καθιστά τον Οργανισμό, στο πλαίσιο του δυνατού και στο σημείο που εμείς θέλουμε δεν έχει φτάσει ακόμα, άυλο.

Τι σημαίνει πρακτικά αυτό; Η εσωτερική η ανταλλαγή εγγράφων γίνεται μέσω ενός Ηλεκτρονικού Πρωτοκόλλου. Καταργήθηκαν, λοιπόν, τα τέσσερα διαφορετικά ηλεκτρονικά πρωτόκολλα που είχαμε και τα εκατοντάδες βιβλία πρωτοκόλλων που υπήρχαν στις τοπικές διευθύνσεις. Έγινε ένα ενοποιημένο ηλεκτρονικό, με στόχο αυτό ακριβώς, να μην ανταλλάσσουμε χαρτιά από υπηρεσία σε υπηρεσία. Ευχαριστώ, κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής ):** Εμείς ευχαριστούμε. Τον λόγο έχει ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ. Ούτως ή άλλως, έχω καλυφθεί από τους προλαλήσαντες σε πάρα πολλές ερωτήσεις που ήθελα να κάνω. Να ευχαριστήσω, καταρχάς, και για την ενημέρωση που έγινε σήμερα. Εγώ μια παρατήρηση θα ήθελα να κάνω, την οποία τη ζουν δικοί μου άνθρωποι, που είναι αυτό με το ραντεβού στο ΕΦΚΑ. Είναι μεγάλο το πρόβλημα, γιατί όλοι οι άνθρωποι δεν είναι εξοικειωμένοι με τις ψηφιακές υπηρεσίες, που, ειδικά την περίοδο του κορωνοϊού, γίνανε και πολύ περισσότερες, εν πάση περιπτώσει. Όμως, έκλεισαν οι πόρτες στα οποιοδήποτε υποκαταστήματα του ΕΦΚΑ.

Τα ραντεβού είναι πάρα πολύ αργά. Έχει ρίξει ο ΕΦΚΑ το μπαλάκι σε άλλες υπηρεσίες, π.χ. στα Κέντρα Εξυπηρέτησης Πολιτών, όπου και αυτά υπολειτουργούν από θέματα προσωπικού και αναγκάζεται ο κόσμος ή να περιμένει σε ουρές στα ΚΕΠ, γιατί εκεί δεν έχουν ραντεβού, οπότε πηγαίνουν εκεί, είτε αναγκάζονται να πηγαίνουν σε οποιοδήποτε λογιστή για να μπορέσει να τους βοηθήσει σε οτιδήποτε χρειάζεται επάνω στον ΕΦΚΑ. Πώς θα αντιμετωπιστεί το πρόβλημα, τουλάχιστον στα άτομα αυτά που είναι τρίτης ηλικίας ή που δεν είναι εξοικειωμένοι με τους υπολογιστές; Ευχαριστώ.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπής ):**  Τον λόγο έχει ο κύριος Ακτύπης.

**ΔΙΟΝΥΣΙΟΣ ΑΚΤΥΠΗΣ :** Δεν θα έπαιρνα το λόγο, γιατί ακούστηκαν αρκετά. Κατ’ αρχάς να σας ευχαριστήσουμε, κύριε Πρόεδρε, για το γεγονός ότι ενεργοποιήσατε την Επιτροπή, η οποία είναι σημαντική και έχουμε αυτές τις ενημερώσεις και από τον Υπουργό την προηγούμενη φορά, και τώρα από τον Διοικητή του ΕΦΚΑ και νομίζω ότι θα συνεχίσουμε και στο ίδιο πλαίσιο τις επόμενες συνεδριάσεις της Επιτροπής μας.

Να καλωσορίσουμε και τον Διοικητή και τους συνεργάτες του στην Επιτροπή μας. Ακούστηκαν πάρα πολλά και λίγη γκρίνια, για το τι δεν έχει γίνει. Όμως εκείνο το οποίο πρέπει να πούμε είναι ότι έχουν γίνει σημαντικά βήματα, και θα συμφωνήσω και με τον κύριο Οικονόμου ότι την προηγούμενη τετραετία, ως νέος Βουλευτής στο γραφείο μου, δεν υπήρχε ημέρα που να μην έρθει κόσμος να ζητάει να του βγει αυτή η σύνταξη, η οποία θα καθυστερούσε τρία και τέσσερα χρόνια. Αυτό λοιπόν, σας πληροφορώ και σας το καταθέτω ότι έχει σχεδόν μηδενιστεί και φαίνεται ότι οι εκκρεμείς συντάξεις έχουν προχωρήσει, έχει βελτιωθεί. Οι συντάξεις βγαίνουν γρήγορα και δεν υπάρχουν προβλήματα, με το γεγονός ότι έχει σταματήσει πλέον κόσμος να έρχεται στα γραφεία μας και να μας ενοχλεί. Θεωρώ ότι αυτό θα βελτιωθεί ακόμα περισσότερο.

Το γεγονός ότι με τις fast-track συντάξεις, όπου υπάρχουν αυτά τα λάθη τα οποία συζητάμε, σκεφτείτε ότι πριν ότι δεν υπήρχε καταβολή συντάξεων, ενώ αυτή τη στιγμή υπάρχει. Εντοπίζουμε το πρόβλημα και, όπως πολύ καλά είπατε, αυτό θα μπορέσει να λυθεί. Η ψηφιοποιήση δημιούργησε σε πραγματικό χρόνο να δίνονται οι συντάξεις και βελτίωσε πάρα πολύ τα θέματα στον Οργανισμό και βέβαια και με την εξαγγελία που έκανε και ο Υπουργός, πριν νομίζω αυτές τις ημέρες ότι θα μπορεί και ο ασφαλισμένος έξι μήνες νωρίτερα να ξέρει τι χαρτιά θα καταθέσει, για να μην ταλαιπωρείται, για να μπορέσει να πάρει τη σύνταξή του. Ένα σημαντικό βήμα και αυτό για να μην ταλαιπωρείται ο κόσμος.

Το 1555 είναι πολύ σημαντικό, εγώ θα έλεγα σε όσους έχουν αντιρρήσεις ή ότι δεν λειτουργεί, μπορούν να κάνουν ένα τηλέφωνο. Έχω προσωπική εμπειρία, υπάρχει αμέσως απάντηση και εξυπηρέτηση στον πολίτη και για αυτό είναι ένα πολύ σημαντικό βήμα το οποίο έγινε. Το ζήτημα του προσωπικού, το οποίο εντοπίζουν όλοι, δεν μπορεί να μηδενίσει όλους. Σε όλους τους Οργανισμούς υπάρχει έλλειψη προσωπικού, το καταλαβαίνουμε. Είναι τα προβλήματα τα οποία έρχονται από την 12ετή κρίση την οποία πέρασε η χώρα. Θα βελτιωθούν, θέλω να πιστεύω, στο επόμενο διάστημα, αλλά αυτό δεν μπορεί να μηδενίσει τα βήματα τα οποία έχουν γίνει σε όλους τους Οργανισμούς και στον e-ΕΦΚΑ το τελευταίο διάστημα, για το γεγονός ότι κάποιες ελλείψεις προσωπικού δεν υπάρχουν.

Εκείνο που θέλω να πω είναι για τα ΚΕΠΑ, νομίζω ότι λύθηκε το ζήτημα και αν κάνω λάθος να μου το πείτε, ότι οι μόνιμες αναπηρίες πλέον δεν πρέπει να έρχονται και να επανέρχονται πάλι για έλεγχο. Ένας ο οποίος είναι παραπληγικός θεωρώ ότι δεν μπορεί να βελτιωθεί η υγεία του σε τέτοιο βαθμό που να μπορέσει τελικά να το ξαναπεράσει πάλι από Επιτροπή. Ήταν μια τεράστια ταλαιπωρία αυτών των ανθρώπων με το να πηγαίνουν στους γιατρούς, να τους φτιάχνουν ξανά τον εισηγητικό φάκελο, να μην έρχονται και να περνάνε πάλι από Επιτροπή και όλη αυτήν την ταλαιπωρία την οποία πέρναγαν το επόμενο διάστημα.

Εγώ αυτό ήθελα να σας πω και να σας συγχαρώ. Υπάρχουν προβλήματα, θα λυθούν. Πρέπει να βλέπουμε τα βήματα βελτίωσης που έχουν γίνει και να μην γκρινιάζουμε για αυτά, τα οποία δεν έχουν γίνει. Γιατί όταν βλέπουμε ότι γίνονται βήματα βελτίωσης, θα συνεχίζουν να γίνονται, για να φτάσουμε στο επιθυμητό αποτέλεσμα.

Θα πρέπει να βλέπουμε τα δεκάδες πράγματα που γίνονται και να μη μένουμε σε κάποια πράγματα τα οποία ακόμα δεν έχουν γίνει και είναι στην πορεία για να γίνουν.

Θα σας ευχαριστήσω και εγώ προσωπικά για το γεγονός ότι πλέον στη Ζάκυνθο, έχουμε ένα κτίριο του e-ΕΦΚΑ, το οποίο το ανακαινίζετε που από τον καιρό που φτιάχτηκε δεν είχε μπει ούτε καρφί μέσα. Ήταν υπό κατάρρευση, μια εστία που μαζευόντουσαν διάφορα τρωκτικά, εννοώ στην κυριολεξία, όχι κάτι άλλο, για να μην παρεξηγηθώ. Αυτήν τη στιγμή είναι ένα πανέμορφο κτίριο, θα σας καλούσα να έρθετε να το δείτε κιόλας, να μας επισκεφτείτε. Ήταν πολύ σημαντικό για μας και ήταν και προσωπική η παρέμβαση την οποία κάνατε για να έχουμε ένα κτίριο αξιοπρεπές για τον κόσμο ο όποιος το επισκέπτεται. Σας ευχαριστώ και προσωπικά.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπης):** Ευχαριστούμε κ. Ακτύπη. Τον λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ. Ευχαριστούμε, κ. Διοικητά, για την εμπεριστατωμένη παρουσίαση που μας κάνετε για τον e-ΕΦΚΑ. Εγώ θα ήθελα να σταθώ σε δύο πράγματα. Βέβαια, βάζω θετικό πρόσημο βάσει όσων είπατε, γιατί αναφερόσασταν ότι υπήρχε το πρόβλημα. Να μείνω πρώτα στο προσωπικό. Τώρα είμαστε καλύτερα, έχουμε εξειδικευμένο προσωπικό; Είπατε ότι συνενώθηκαν πολλοί φορείς. Το προσωπικό από εκείνους τους φορείς απολύθηκε; Είχατε πει ότι φύγανε 900 άτομα. Τώρα το προσωπικό είναι επαρκές; Είναι εκπαιδευμένο; Γιατί βάλατε ένα πολύ θετικό πρόσημο ότι γρήγορα τώρα θα βγαίνουν οι συντάξεις. Το ερώτημα είναι αν είστε ευχαριστημένος τώρα από το προσωπικό;

Εγώ προέρχομαι από το χώρο της υγείας και βλέπω το εξής τραγικό παράδοξο στην ελληνική κρατική λειτουργία. Παίρνουν επικουρικούς, μη μόνιμο προσωπικό, εκπαιδεύονται και μόλις εκπαιδευτούν και σταθούν στα πόδια τους, «δρόμο». Αυτό δεν ξέρω αν γίνεται σε εσάς. Δεύτερον, για τα έσοδα, θα ήθελα, αν έχετε την καλοσύνη, να μου πείτε αν από τις εισφορές, γιατί ξέροντας την τραγική αναλογία εργαζομένων προς συνταξιούχων στην Ελλάδα, σε τι ποσοστό φτάνουν οι εισφορές για τις μηνιαίες συντάξεις που καταβάλλετε κάθε μήνα και σε τι ποσοστό είναι από τα χρήματα που παίρνετε από τον κρατικό κορβανά; Αυτό θα ήθελα πολύ να το ξέρω, γιατί εδώ είναι η ουσία του προβλήματος και αυτές τις ημέρες θα μιλήσουμε για τα οικονομικά και για τον προϋπολογισμό.

Εμένα βέβαια, οι γνώσεις μου στα οικονομικά είναι παιδαριώδεις. Ακολουθώ μόνο τη συμβουλή της γιαγιάς μου από τη Μικρά Ασία, ούσα πρόσφυγας, «παιδί μου να κρατάς μολύβι και χαρτί», και εγώ που κράτησα λίγο μολύβι και χαρτί είδα ότι μετά τη Μεταπολίτευση οι δαπάνες του Κράτους ήταν 24%, Τώρα είναι στο ιλιγγιώδες ποσοστό του 53%, οι δαπάνες του Κράτους. Από πού θα βγουν αυτές οι δαπάνες;

Είδα από πού βγαίνουν, λίγο από τη φορομπηχτική πολιτική, άγρια φορομπηχτική πολιτική που θα «στενάξουν και θα κλάψουν μανούλες» και, δεύτερον, το χειρότερο και αυτό που πρέπει – για να ολοκληρώσω την ερώτηση – από την αύξηση του χρέους. Διαίρεσα το χρέος και είδα ότι κάθε Έλληνας πολίτης χρωστάει τριάντα 38.000 ευρώ. Δηλαδή, μια τετραμελής οικογένεια χρωστάει 152.000 ευρώ. Η δική μου οικογένεια που είναι οκταμελής, δίνω στα παιδιά μου ένα χρέος, με το καλημέρα σας, 304.000 ευρώ και ρωτώ. Ο ΕΦΚΑ σε ένα τέτοιο περιβάλλον θα μπορέσει να κρατήσει; Είναι το οικονομικό περιβάλλον κατάλληλο για να επαιρόμαστε και για να είμαστε ήσυχοι, να κοιμόμαστε ήσυχοι εμείς και ευελπιστούμε ότι θα πάρουμε κάποτε σύνταξη; Ευχαριστώ.

**ΝΕΟΚΛΗΣ ΚΡΗΤΙΚΟΣ (Προέδρος της Επιτροπης):** Ευχαριστούμε κ. Παπαδόπουλε. Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ κύριε Πρόεδρε. Να καλωσορίσω και εγώ τον κύριο Διοικητή, να του ευχηθώ καλή θητεία και καλά αποτελέσματα στο έργο του. Θα ήθελα να αντιπαρέλθω των σχολίων του συναδέλφου μας, του κ. Οικονόμου, για τα εσωτερικά του ΣΥΡΙΖΑ, γιατί αν ξεκινήσω να σχολιάζω ότι κάθε Υπουργός και κάθε εβδομάδα ζητάει μια συγγνώμη από τον ελληνικό λαό ή οι δύο πρώην Πρωθυπουργοί της Νέας Δημοκρατίας, βάζουν και δημόσια την προσωπική τους πολιτική ατζέντα απέναντι στην κυβερνητική πολιτική, θα είχαμε συζήτηση μέχρι το βράδυ, κύριε Οικονόμου.

Συνεπώς, να προχωρήσουμε στη συζήτησή μας και βέβαια, το πολιτικό ζήτημα εδώ είναι κατά πόσο οι πολιτικές του Κράτους και της Κυβέρνησης μεριμνούν και εγγυώνται τη βιωσιμότητα του συστήματος Κοινωνικής Ασφάλισης. Κάναμε την κριτική μας στην προηγούμενη συνεδρίαση, κύριε Πρόεδρε, και να σας συγχαρώ που βάλατε μπροστά αυτή την Επιτροπή για την Παρακολούθηση του Συστήματος Κοινωνικής Ασφάλισης και είχαμε την ευκαιρία εδώ, μπροστά και στον κ. Υπουργό Εργασίας, να βάλουμε τις ενστάσεις μας και την αγωνία μας για τον τρόπο που θα οργανωθεί και θα λειτουργήσει το δημόσιο σύστημα Κοινωνικής Ασφάλισης, τη χρηματοδότηση του, τη βελτίωση της ποιότητας των παροχών, την ενοποίησή τους. Είναι ζητήματα ασφαλώς, που αφορούν στην πολιτική ηγεσία.

Ωστόσο, θα ήθελα να κάνω κάποια ερωτήματα και κάποιες επισημάνσεις, εφόσον έχουμε μπροστά μας τον κ. Διοικητή, που νομίζω ότι θα βοηθήσουν στη λειτουργία του σημαντικού φορέα αυτού, τουe-ΕΦΚΑ, που πλέον προσπαθεί να ενοποιήσει όλα τα ταμεία και τις παροχές προς τους Έλληνες φορολογούμενους. Κύριε Διοικητά, έχουμε δει δημοσιεύματα, αλλά και καταγγελίες και από την Ομοσπονδία Εργαζομένων για τις μικρές συμβάσεις, τις πολλές συμβάσεις που σπάζετε στον ΕΦΚΑ. Όσον αναφορά στην αυτοματοποίηση, παράδειγμα της έκδοση των συντάξεων του Δημοσίου, θα ήθελα να ρωτήσω και θέλω μια απάντηση.

Το 2021 υπήρχε επί κ. Χάλαρη μία εργολαβία από την INTRASOFT. Παραδόθηκε ποτέ αυτό το έργο; Γιατί έχω τη γνώμη ότι δόθηκε νέα εργολαβία για την έκδοση συντάξεων του δημοσίου τομέα και έχουμε σημαντικές καθυστερήσεις. Υπάρχουν παράπονα. Πείτε μου, κάτι για αυτό. Υπάρχουν πολλές εργολαβίες και για το 1555 και για το «ψηφιακό δωμάτιο», οι συντάξεις στον ιδιωτικό τομέα, οι συντάξεις του δημοσίου τομέα, το σύστημα επικοινωνίας με απομακρυσμένες περιοχές. Γιατί έχουμε αυτές τις σπαστές συμβάσεις; Μιλάω για τις σπαστές, γιατί υπάρχουν εταιρείες, όπως η FAIS και η INTRASOFT, που ασχολούνται εξειδικευμένα σε αυτά τα ζητήματα και βλέπουμε να σπάζουν κάποιες εργολαβίες. Δεν ξέρω αν έχετε να μου απαντήσετε κάτι σε αυτό και τεχνοκρατικά, γιατί είστε τεχνοκράτης, αλλά και από την πλευρά των αποφάσεων που λαμβάνει ο ΕΦΚΑ.

Είναι ένα σημαντικό κομμάτι, έχει απασχολήσει τα Μέσα Μαζικής Ενημέρωσης, έχει απασχολήσει τους εργαζόμενους και ασφαλώς, έχει να κάνει και με την απόδοση καλύτερων υπηρεσιών στους Έλληνες φορολογούμενους. Επισημάνθηκε και από άλλους συναδέλφους για τα πολλά λάθη που υπάρχουν. Εσείς θα εντοπίσετε σε ένα ποσοστό 12,9%, αλλά φαίνεται ότι υπάρχουν λάθη και στην περίοδο των αυξημένων ασφαλίστρων και στην παράλληλη σύνταξη, ελλιπείς συντάξεις που δεν έχουν συμπεριλάβει όλα τα χρονικά διαστήματα ασφάλισης. Τι συμβαίνει με αυτό;

Κάτι άλλο που θα ήθελα να σας ρωτήσω έχει να κάνει με τις προσμετρήσεις του χρόνου ασφάλισης. Δώσατε κάποιες, βέβαια, απαντήσεις, αλλά επειδή έχουμε δύο διαφορετικά χρονικά διαστήματα, για πριν από τις 13/5/2016 και για την περίοδο μετά την ημερομηνία αυτή, τι γίνεται με αυτές τις προσμετρήσεις χρόνου ασφάλισης; Έχουμε συνταξιούχους που είχαν παράλληλη ασφάλιση πριν από τις 13/5/2016 και έχουμε και συνταξιούχους μετά τις 13/5/2016. Θέλω να μου πείτε, επειδή στο νόμο διαφοροποιούνται με αυτή την ημερομηνία τη συγκεκριμένη. Ασφαλώς, περιμένω την απάντηση, αφού έγινε κατανοητό το ερώτημα μου.

Και θέλω να πάω και στο προσωπικό, που από όλους θίχτηκε, συζητήθηκε. Οι προσλήψεις, μας είπατε το πρώτο τετράμηνο του 2023 θα έχουμε 150 προσλήψεις. Είναι αναγκαίες αυτήν τη στιγμή; Είναι οι προσλήψεις που θα ικανοποιήσουν την υπηρεσία; Είστε Διοικητής, απευθύνεστε και προς την πολιτική ηγεσία. Σας ικανοποιεί αυτός ο αριθμός των νέων προσλήψεων, όταν πράγματι το οργανόγραμμα μιλάει για 8.500 θέσεις και αυτή τη στιγμή υπηρετούν 6.700; Ξέρετε γιατί το ρωτάω αυτό και θέλω να μου το επιβεβαιώσετε ή όχι; Αυτήν τη στιγμή, με έχουν ενημερώσει ότι εκδίδουν συντάξεις για ένστολους κάποιοι φαντάροι. Είναι αλήθεια αυτό και μέχρι πότε θα συνεχίζουν να το κάνουν αυτό ή έχω λάθος ενημέρωση; Κάποιοι φαντάροι εκδίδουν σήμερα συντάξεις. Δεν μιλάω για τους ιδιώτες έξω που υπάρχει αυτό το έργο, αυτή η εργολαβία. Κάποιοι φαντάροι για το λογαριασμό του ΕΦΚΑ εκδίδουν συντάξεις. Μπορούμε να συνεχίσουμε έτσι;

Και ένα τελευταίο, κύριε Διοικητά. Ασφαλώς αναφέρθηκε και η μεγάλη καθυστέρηση που υπάρχει στις επικουρικές συντάξεις, κυρίως του Δημοσίου. Δεν υπάρχει αμφιβολία, είπατε ότι κάνετε ότι μπορείτε για να αντιμετωπίσετε τα ζητήματα αυτά. Περάσαμε στο ηλεκτρονικό πρωτόκολλο, από μια εφαρμογή που είχαμε, την «ΙΡΙΔΑ» που ήταν και δωρεάν για το Ελληνικό Δημόσιο, σε μία ιδιωτική, που ουσιαστικά μιλάμε για ένα εκατομμύριο ευρώ έργο. Ακούγονται παράπονα ότι υπάρχουν προβλήματα, στη λειτουργία της. Θέλετε να μας πείτε κάτι για αυτό; Για την εφαρμογή του ηλεκτρονικού πρωτοκόλλου, είχαμε την «ΙΡΙΔΑ», που ήταν και δωρεάν και αυτήν τη στιγμή έχουμε μία ιδιωτική εταιρεία που προχωράει. Έχει αναλάβει ένα έργο, αλλά ακούγονται πολλά προβλήματα και παράπονα για τη λειτουργία της πλατφόρμας. Δεν ξέρω, ενημερώστε με εδώ.

Κλείνοντας την τοποθέτησή μου, θα ήθελα να πω ότι ο τηλεφωνικός αριθμός 1555 ασφαλώς και βοήθησε, αλλά πρέπει να δούμε, υπάρχουν πολλά αναπάντητα ερωτήματα. Όχι ότι δεν σηκώνετε το τηλέφωνο. Προσέξτε, δεν εννοώ αυτό. Εννοώ ότι πρέπει να δούμε τις πλατφόρμες, έτσι ώστε αυτός που απαντάει να μπορεί να δίνει και κάποιες ενδεχομένως απαντήσεις, εξειδικευμένες, δεν λέω. Μπορεί να είναι κάποια ζητήματα, αλλά πώς θα μπορούσαμε να βελτιώσουμε αυτό το σύστημα μέσα από μια πλατφόρμα, να έχει την εικόνα μπροστά του ο καθένας που απαντάει, για να μπορέσει να δίνει κάποιες απαντήσεις, γιατί πράγματι υπάρχουν παράπονα για πολλά αναπάντητα ερωτήματα. Σας ευχαριστώ, κύριε Διοικητά.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει η κυρία Ασημίνα Σκόνδρα.

**ΑΣΗΜΙΝΑ ΣΚΟΝΔΡΑ:** Πολύ σύντομα, κύριε Πρόεδρε και σας ευχαριστώ. Να καλωσορίσω και εγώ τον Διοικητή και να ευχηθώ καλή επιτυχία στα νέα σας καθήκοντα, γιατί νέος είστε ακόμα και καινούργιος ακόμα. Παρόλα αυτά, όμως, έχετε να επιδείξετε κι εσείς, παρόλο το μικρό χρονικό διάστημα, έργο το οποίο έρχεται να προστεθεί στο έργο του προηγούμενου Διοικητή και της Κυβέρνησης γενικότερα. Γιατί, όπως ειπώθηκε, θα σας πω ότι πράγματι, κατά την άποψή μου, δεν έχουν γίνει απλά βήματα. Έχουν γίνει πολύ σοβαρά βήματα. Σας το λέω εγώ, γιατί βιώσαμε καταστάσεις από απερίγραπτες, μεγάλου κάλλους, στην Καρδίτσα, στην οποία εκλέγομαι, στην Περιφέρεια.

Θα σας πω μόνο και να το ακούσουν εδώ και οι συνάδελφοι ότι όταν ενοποιήθηκε στα χαρτιά, στα χαρτιά έγινε η ενοποίηση των Ταμείων. Ενοποιήθηκαν τα Ταμεία, μεταξύ των οποίων και ο ΟΓΑ. Μιλάμε για εκατομμύρια περιπτώσεις αγροτών, γιατί τόσους έχει η Θεσσαλία. Όλοι υπάγονταν σε ένα υποκατάστημα. Μόνο στη Λάρισα και είχε 9 υπαλλήλους, το 2019. Οι περιπτώσεις εκκρεμοτήτων των συντάξεων του ΟΓΑ ήταν ατελείωτες, έφταναν τα 4 χρόνια, σε αναμονή, άρα γίνανε πάρα πολλά βήματα.

Θα μου πείτε, υπάρχουν περιθώρια; Βεβαίως, υπάρχουν και πάντα θα υπάρχουν. Πάντα εχθρός του καλού είναι το καλύτερο και είναι πολύ εποικοδομητική αυτή η συζήτηση που γίνεται, γιατί και εμείς ενημερωνόμαστε και εσείς πάλι, αυτή η αμφίδρομη επικοινωνία και εσείς ακούτε. Φαντάζομαι, τα γνωρίζετε, αλλά είναι αλλιώς να μεταφέρουμε και εμείς από διάφορες περιοχές τα ζητήματα. Ακούστηκαν πολλά. Εγώ καλύφθηκα και για τις διεθνείς συντάξεις.

Για τα ΚΕΠΑ που είναι ένα ευαίσθητο θέμα, εκείνο που θα ήθελα να πω είναι ότι, πέρα από την καθυστέρηση που μας εξηγήσατε ότι είναι από τις επιτροπές κ.λπ. και το καταλαβαίνουμε, υπάρχει ένα κενό με το οποίο μένει ο κόσμος απλήρωτος. Δηλαδή, αυτό νομίζω προέκυψε τελευταία, από την ώρα που θα λήξει η προθεσμία της πρώτης ή της δεύτερης. Το καταλάβατε τι εννοώ, αυτό πρέπει να το δούμε.

Ένας τρόπος, κατά τη δική μου ταπεινή άποψη, για να το δούμε, είναι να ενημερώνεται πολύ έγκαιρα, γιατί δεν το γνωρίζει αυτό ο κόσμος ακόμη. Να ενημερώνεται έγκαιρα με μήνυμα, με e-mail, με οτιδήποτε, ο συνταξιούχος, ο οποίος λήγει την τάδε του μηνός η προθεσμία του που έχει ότι άμεσα μέχρι τότε. Δηλαδή, επιτόπου να περνάει στη δεύτερη ή την τρίτη φορά που χρειάζεται. Αντιλαμβάνεστε τι λέω, γιατί είναι άδικο.

Επίσης, για τις διεθνείς συντάξεις, όπως είπαμε δεν θα εισέλθω καθόλου, ακούστηκε, συζητήθηκε. Εκείνο το οποίο δόθηκε, βέβαια, σας άκουσα που μιλήσατε για πολιτικές αποφάσεις, και έτσι είναι, και εσείς είστε ο διαχειριστής και ο εφαρμοστής. Όμως, πάντα υπάρχει και μια συνεργασία σε κάποιο σημείο, σε όλα αυτά και υπάρχει και η δική σας γνωμοδότηση, σαν ειδικός τεχνοκράτης πάνω στο αντικείμενο. Θέλω να σας πω για το συμψηφισμό. Εγώ το θέτω και σε πολιτικό θέμα. Το έχω θέσει δηλαδή και στους αρμόδιους, για τους συμψηφισμούς του χρέους του διαστήματος αυτού που πρέπει να πληρωθεί ο συνταξιούχος. Αυτές οι συντάξεις, το ποσόν που συσσωρεύεται, με αυτά που χρωστάει και νομίζω ότι θα διευκολύνει κυρίως τον συνταξιούχο.

Επίσης, ένα άλλο ζήτημα. Υπάρχουν κάποια αντικείμενα, τα οποία δεν γίνονται στα κατά τόπους υποκαταστήματα. Το ξέρετε. Πρέπει νομίζω να το δούμε και αυτά να γίνονται πλέον στα κατά τόπους υποκαταστήματα, γιατί με αυτό τον τρόπο κερδίζουμε και χρόνο. Τώρα, δεν ξέρω αν οφείλεται στο γεγονός ότι ακόμα χρειάζονται εκπαίδευση, γιατί καλούνται τώρα οι υπάλληλοι, πέρασαν και αυτοί έναν «Γολγοθά». Εγώ σας μιλάω και από την πλευρά των υπαλλήλων, γιατί είχαμε συχνή επικοινωνία και με αυτούς, τουλάχιστον στις περιοχές μας, ότι κάποιος ήξερε και ασχολούταν με τα θέματα, παραδείγματος χάριν του πρώην ΟΑΕΕ ή του ΤΕΒΕ, ξαφνικά έπρεπε να ασχολείται με όλα τα αντικείμενα. Η κάθε σύνταξη, ο κάθε συνταξιούχος, η κάθε περίπτωση έχει τη δική της ιδιαιτερότητα.

Σίγουρα χρειαζόταν ένα διάστημα και προσαρμογές και να μάθουν τα καινούργια συστήματα και όλα αυτά. Αυτό νομίζω ότι πρέπει να ολοκληρωθεί. Να μπορούν όλα τα αντικείμενα να γίνονται στα κατά τόπους υποκαταστήματα, γιατί πολλές φορές γίνεται κύκλος και αυτό το ταξίδι, καταθέτω στην Καρδίτσα, πάει στην Λάρισα, η Λάρισα το στέλνει στην Αθήνα, ξανά γυρνάει στη Λάρισα, επανέρχεται στην Καρδίτσα, αυτό επιβαρύνει πολύ το χρονικό διάστημα της έκδοσης και τελικά της απολαβής της σύνταξης από τους συνταξιούχους.

Ένα άλλο που θέλω να πω για τα ΚΕΠΑ, όσο μπορεί να άπτεται και της δικής σας αρμοδιότητας, είναι η επέκταση της συμπαράστασης του τρίτου προσώπου σε κάποιες ασθένειες. Παραδείγματος χάριν, στην άνοια, που δεν είναι τετραπληγία, δεν είναι τύφλωση. Είναι, όμως, αποδεδειγμένα μία περίπτωση που δεν μπορεί κανείς να επιβιώσει μόνος του. Χρειάζεται τη συμπαράσταση ενός δεύτερου ατόμου και μάλιστα όλο το 24ωρο και κάποιες άλλες τέτοιες περιπτώσεις, να μην επεκταθώ, τα ξέρετε εσείς καλύτερα, φαντάζομαι. Δεν θέλω να μακρηγορήσω. Θα έχουμε την ευκαιρία να τα πούμε πολλές φορές, σας ευχαριστούμε που είστε εδώ και για όλα αυτά που μας είπατε και για την ενημέρωση. Να είστε καλά.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε. Είναι η πρώτη συνεδρίαση που είμαι διά ζώσης στην Επιτροπή, στη συνεδρίασή μας. Θέλω να ευχηθώ σε εσάς καλή θητεία, ως Πρόεδρος. Έχετε δώσει καλά δείγματα με τις δύο πρώτες συνεδριάσεις, με τον Υπουργό την προηγούμενη, με μια εκτενή και αναλυτική ενημέρωση για τα θέματα του ασφαλιστικού μας συστήματος και να ευχηθώ επίσης και στο νέο Διοικητή του ΕΦΚΑ, στο επιχειρησιακό σκέλος στήριξης του ασφαλιστικού συστήματος να έχει μία επιτυχημένη και καλή θητεία.

Θέλω να θυμίσω τα εξής. Ένα από τα μεγαλύτερα προβλήματα που είχαμε τα προηγούμενα χρόνια, την προηγούμενη δεκαετία, ήταν το πρόβλημα της εισφοροδιαφυγής και το πρόβλημα της έκδοσης των συντάξεων. Ένα μεγάλο ζήτημα συνολικά, που απασχολούσε την ελληνική κοινωνία και χιλιάδες υποψήφιους συνταξιούχους, αλλά και χιλιάδες άλλες επιχειρήσεις. Με σημαντικές αποφάσεις έχουμε καταφέρει να έχουμε προσαρμόσει τα ασφαλιστικά μας συστήματα.

Το πρώτο ζήτημα, λοιπόν, που θέλω να θέσω και αφορά και εσάς, είναι στο επιχειρησιακό σκέλος να μην ξαναζήσουμε ποτέ εποχές όπου είχαμε επιχειρήσεις εισφοροδιαφυγής και επιχειρήσεις να χρωστούν στον ΕΦΚΑ πολλές δεκάδες και εκατοντάδες εκατομμύρια ευρώ. Αυτό είναι μια ευθύνη, διότι έρχεται κάποια στιγμή το βάρος και καταργείται η αλληλεγγύη των γενεών. Το βάρος, λοιπόν, πέφτει στις επόμενες γενιές, το βάρος πέφτει στον φορολογούμενο να έρθει να καλύψει αυτό το ζήτημα. Ξέρω ότι έχει γίνει πολύ σημαντική και πολύ ουσιαστική δουλειά με τη μετατροπή του ΕΦΚΑ στον e-ΕΦΚΑ και έτσι μπορούμε να θέσουμε και να έχετε σε εφαρμογή τις ασφαλιστικές δικλείδες, ούτως ώστε να αποφύγουμε ξανά την επιστροφή στα λάθη του παρελθόντος που το θέτω ότι είναι πολύ σημαντικό.

Εκεί ένα μεγάλο ζήτημα είναι η πληροφόρηση και η ενημέρωση η όποια πέφτει νομίζω σε εσάς, στη διοίκηση όλου του συστήματος. Από τους εργαζόμενους τους δικούς σας, πρώτα από όλα, τους λογιστές, τους ασφαλισμένους, τους συνταξιούχους στο σύνολό τους να ενημερώνονται, ούτως ώστε έγκαιρα να μπορούν να είναι συνεπείς ή να είναι ενήμεροι για τα νέα καθεστώτα και τα νέα συμβάντα.

Ένα άλλο ζήτημα που προκύπτει, όχι μόνο στον ΕΦΚΑ, αλλά σε όλο το Ελληνικό Δημόσιο, δυστυχώς έχουμε ζήσει πολύ άσχημες καταστάσεις οι οποίες δεν θα θέλαμε να υπάρχουν από τη διαχείριση του Ελληνικού Δημοσίου, από τις διαδικασίες του. Αφορά στις εγκυκλίους και στις ερμηνευτικές εγκυκλίους, οι οποίες πολλές φορές γνωρίζετε πολύ καλά ότι η μία εγκύκλιος αναιρεί την προηγούμενη, έρχεται μια άλλη και εξετάζει τα ζητήματα σε διαφορετική βάση. Θεωρώ ότι με την όλη οργάνωση του συστήματος και με την παρακολούθηση από τη δική μας Επιτροπή, θα μπορέσουμε να αποφύγουμε την επιστροφή σε αυτές τις καταστάσεις. Τι εννοώ δηλαδή; Να εκδίδεται μια εγκύκλιος το 2020, μια άλλη εγκύκλιος το 2023 και τον ίδιο νόμο να τον ερμηνεύει με διαφορετικό τρόπο. Αυτό το επισημαίνω μόνο. Δεν θέλω να αποδώσω ευθύνες.

Οι ευθύνες πηγαίνουν διαχρονικά νομίζω πίσω σε δεκαετίες στο Ελληνικό Κράτος και στην ελληνική δημόσια διοίκηση. Νομίζω με τον e-ΕΦΚΑ πολλά από αυτά – όπως άκουσα και από εσάς – από τις εσωτερικές διαδικασίες για τον περιορισμό των εσωτερικών διαδικασιών και την αυτοματοποίηση, μπορούν να διορθωθούν. Καλύφθηκα σε πολλά από τα ερωτήματα που θα ήθελα να σας θέσω. Ένα ζήτημα το οποίο ειπώθηκε, θέλω να το θυμίσω, είναι ο επανυπολογισμός των συντάξεων.

Θα ήθελα να αναφέρω την εξής περίπτωση. Έχω φτάσει στη σύνταξη στα 55 μου, στα 58, στα 60, αλλά οι ανάγκες μου όμως με ωθούν να δουλέψω ξανά, να εργαστώ ξανά. Συμπληρώνω έναν εργασιακό βίο επιπλέον 10 χρόνων, για παράδειγμα, είμαι στα 67 και πρέπει η σύνταξή μου να επανυπολογιστεί. Νομίζω έχουμε αρκετές περιπτώσεις οι οποίες, αυτή τη στιγμή, μπορεί να έχουν έναν εργασιακό βίο 5, 10, 15 χρόνων, να είναι πλέον στα 67 ή στα 70 έτη και περιμένουν να υπολογιστεί αυτός ο επιπλέον εργασιακός τους βίος των 5, 10, 15 χρόνων για να αυξηθεί η σύνταξή τους, γιατί, πλέον, είναι οριστικά συνταξιούχοι. Ήθελα, λοιπόν, να ρωτήσω εάν για αυτό το θέμα προχωράτε και δρομολογείτε κάποια πράγματα στον ΕΦΚΑ. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κ. Στύλιο. Κύριε Φωτόπουλε, έχετε τον λόγο. Παρακαλώ, να είστε λίγο σύντομος.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, κύριε Διοικητά, εγώ θα αναφερθώ εν συντομία σε επιχειρησιακά θέματα. Στην έλλειψη προσωπικού δεν θα σταθώ, γιατί την ανέφεραν όλοι οι προηγούμενοι συνάδελφοι. Θα σταθώ όμως στην έλλειψη μέσων. Είναι τραγικό το 2023 να λειτουργούν τα υποκαταστήματα με Windows 2000 και υπολογιστές πολύ πολύ προηγούμενης γενιάς. Αναφερθήκατε στην online καταχώρηση των πληρωμών. Δεν το άκουσα. Θα ήθελα να ξέρουμε πότε θα υλοποιηθεί, δεδομένου ότι στα παραστατικά των υποκαταστημάτων ήδη λειτουργεί. Πληρώνουμε, δηλαδή, και φαίνεται μέσα στην επόμενη ώρα η πληρωμή και έχουμε τη δυνατότητα να βγάλουμε ενημερότητα.

Τέλος, θα πάω λίγο στα πολύπαθα ΚΕΠΑ. Τα λέω πολύπαθα, γιατί όλοι ξέρουμε, όσοι έχουμε, εν πάση περιπτώσει, εμπειρία από μηχανογράφηση σε επιχειρήσεις και οργανισμούς, ότι η μηχανογράφηση είναι το «άλφα και το ωμέγα». Η μισή μηχανογράφηση, όμως, είναι χειρότερη από την καθόλου μηχανογράφηση και δημιουργεί περισσότερα προβλήματα. Τι θέλω να πω. Παραδείγματα συγκεκριμένα, ν.4830/2022, που ουσιαστικά δίνει τη δυνατότητα στην online μεταβολή στοιχείων ταυτότητας. Ναι, το σύστημα, όμως, δεν αφήνει τους ασφαλισμένους να το κάνουν και τους παραπέμπει στο Μητρώο, που σημαίνει ότι η ταλαιπωρία συνεχίζεται.

Αναφερθήκατε στο ηλεκτρονικό ΚΕΠΑ. Ναι, αλλά οι γιατροί δεν μπορούν να διαβάσουν τις εξετάσεις που έχουν επισυνάψει ηλεκτρονικά οι θεράποντες ιατροί, με αποτέλεσμα μια υπόθεση η οποία θα έκλεινε σε ένα μήνα, να πάει σε τρεις και πέντε και να πολλαπλασιάζονται τα ραντεβού και να δαπανά πόρους και ανθρωποώρες η υπηρεσία. Τρίτη περίπτωση, ακόμη πιο κραυγαλέα. Αν αρρωστήσει ή πεθάνει γιατρός που ανοίγει τον εισηγητικό φάκελο, ο ασφαλισμένος είναι καταδικασμένος να μην περάσει από ΚΕΠΑ. Τα γνωρίζετε και θα θέλαμε απαντήσεις για αυτά. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κ. Φωτόπουλε. Βλέπετε, κ. Διοικητά, το ενδιαφέρον αυτής της Επιτροπής. Βλέπω ότι δεν θα φτάσει μόνο μία συνεδρίαση της Επιτροπής με την παρουσία σας και πιθανόν να σας ξανακαλέσουμε. Παρακαλώ, έχετε τον λόγο.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Πάμε λίγο με τη σειρά, όπως τουλάχιστον μπόρεσα να τα σημειώσω. Μου είπατε για τα ραντεβού στο 1555 και το αν υπάρχουν ραντεβού και αν ο ηλικιωμένος μπορεί να κλείσει ραντεβού στο 1555. Αντιλαμβάνομαι ότι μπορεί κάποιος που είναι σε μεγάλη ηλικία να έχει μια αντικειμενική δυσκολία να κλείσει ένα ραντεβού στο 1555, πλην όμως, ραντεβού στο κατάστημα πρέπει να ξέρουμε ότι κλείνει και το 1555. Άρα, οποιοσδήποτε μπορεί με το τηλέφωνο να καλέσει το 1555 και να κλείσει ένα ραντεβού.

Όσον αφορά στο θέμα του χρόνου, είμαστε συνεχώς από πάνω και κοιτάμε λίγο πώς πάνε τα ραντεβού και συνεχώς κάνουμε βελτιώσεις. Όμως, πρέπει να σας πω κάτι από την προσωπική μου εμπειρία, προσωπικά αφιερώνω κάθε βδομάδα δύο με τρεις ώρες και κάνω επισκέψεις στα καταστήματα. Γιατί είναι διαφορετικά να τα ακούς στο γραφείο ή να τα ακούς από κάποιον τρίτο, και διαφορετικά να έχεις εσύ ο ίδιος εικόνα και άποψη για το τι γίνεται στα καταστήματα. Δεν πάω υπό τη μορφή εφόδου. Πάω χωρίς τηλέφωνο, για να έχω ο ίδιος εικόνα και πάω όπου κρίνω εγώ τη συγκεκριμένη ημέρα, που λέω σήμερα θα αφιερώσω δυο τρεις ώρες να πάω στα ραντεβού.

Πρέπει να σας πω ότι έχω δει καλά καταστήματα, έχω δει μέτρια καταστήματα, έχω δει και κακά καταστήματα. Κοινός παρονομαστής ξέρετε ποιος είναι; Η αξιοπρέπεια των ανθρώπων που είναι μέσα. Αυτό έχουν καταφέρει τα ηλεκτρονικά ραντεβού. Πραγματικά, αισθάνομαι ότι, σε όποιο κατάστημα και αν έχω πάει, είτε είναι καλό, είτε μέτριο, είτε κακό, ότι υπάρχει μια αξιοπρέπεια του πολίτη. Μπαίνει, δεν περιμένει, εξυπηρετείται, φεύγει. Αυτό, λοιπόν, δεν πρέπει να αλλάξει, πρέπει να το διαφυλάξουμε. Αυτή είναι η προσωπική μου άποψη.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Απλά, έχει οδηγήσει, αυτό το πράγμα, άλλες υπηρεσίες του Δημοσίου. Δηλαδή, έχουν πάει αρμοδιότητες στα ΚΕΠ τα οποία είχαν το ΕΦΚΑ, με αποτέλεσμα, επειδή εκεί δεν είναι με ραντεβού.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Όχι, δενέχει πάει κάτι σπουδαίο στα ΚΕΠ. Τα ΚΕΠ έχουν τη δυνατότητα να βγάλουν ηλεκτρονικές υπηρεσίες τις οποίες μπορεί να βγάλει και ο πολίτης από το σπίτι του. Δεν έχει βγάλει κάτι άλλο το ΚΕΠ.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Όχι, όχι, συμφωνώ. Απλά, υπάρχει μεγάλος όγκος ατόμων τα οποία πηγαίνουν εκεί και εκεί δημιουργείται το πρόβλημα. Καταλάβατε;

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Εγώ ξέρω που είναι το πρόβλημα.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Να προχωρήσουμε;

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ναι, συγνώμη.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Με ρωτήσατε αν το προσωπικό είναι επαρκές και αν είναι εκπαιδευμένο. Προφανώς, ο ίδιος στην αρχική μου παρουσίαση είπα ότι έχουμε ελλείψεις σε προσωπικό. Αυτό είναι μια κοινή απάντηση σε όσους έκαναν ερώτηση, γιατί όλοι αναφερθήκατε για το θέμα του προσωπικού. Εγώ το είπα πάρα πολύ δυνατά, το ξαναλέω άλλη μια φορά, λοιπόν: Όχι, δεν είναι επαρκές. Εάν το λέω; Ναι, το λέω. Εάν προσπαθεί το Υπουργείο; Ναι, προσπαθεί το Υπουργείο και ο Υπουργός ο ίδιος προσπαθεί με κάθε τρόπο να ενισχύσει το προσωπικό του φορέα όσο μπορεί.

Είναι εκπαιδευμένο το προσωπικό; Αυτό που μπορώ να σας πω είναι ότι καθημερινά γίνονται εκπαιδεύσεις. Ο ΕΦΚΑ έχει γίνει ένα εκπαιδευτικό κέντρο. Θέλει και άλλο και θέλει και πιο ποιοτική και ποσοτική εκπαίδευση συνεχώς, γιατί το αντικείμενο είναι τεράστιο. Θα πρέπει να αντιληφθούμε λίγο το μέγεθος τόσο του Οργανισμού όσο και των ενεργειών που έχει αυτός ο Οργανισμός.

Περνάω στον επόμενο. Με ρωτήσατε για το ποσοστό που συμμετέχει ο Κρατικός Προϋπολογισμός. Είναι περίπου 60%-40%. Άρα, λοιπόν, ναι, ο Κρατικός Προϋπολογισμός συμμετέχει. Άλλωστε, σας το είπε και ο Υπουργός την προηγούμενη φορά ότι σε μεγάλο ποσοστό η ανταποδοτική σύνταξη πληρώνεται από τον Κρατικό Προϋπολογισμό. Άρα, λοιπόν, νομίζω ότι την είχε εξαντλήσει την προηγούμενη φορά στην Επιτροπή σας τη συγκεκριμένη κουβέντα ο Υπουργός.

Τώρα, σε ό,τι έχει να κάνει, κ. Γαβρήλο, με τις εργολαβίες και με τις συμβάσεις για το «αν τελείωσε το έργο που είχε ξεκινήσει το 2019 ή δεν τελείωσε», θα σας απαντήσω. Αυτό που πρέπει να καταλάβουμε – και πρέπει να το καταλάβουμε όλοι, γιατί λέμε κάτι, αλλά πρέπει να ξέρουμε με τι πραγματευόμαστε – είναι ότι ο Οργανισμός είναι γιγάντιος. Αυτό ξέρετε τι σημαίνει; Σημαίνει ότι συνεχώς υλοποιούνται πράγματα. Είναι ένα πράγμα που δεν πρόκειται να σταματήσει ποτέ. Άρα, στην ερώτηση «γιατί έχουμε εργολαβίες».

**ΓΕΩΡΓΙΟΣ ΓΑΒΡΗΛΟΣ:** *(Ομιλεί εκτός μικροφώνου)*

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Επιτρέψτε μου να σας απαντήσω. Επιτρέψτε μου, εγώ σας άκουσα. Κάνατε και την ερώτηση «γιατί έχουμε εργολαβίες» και «γιατί έχουμε και σπασμένες και μικρές».

**ΓΕΩΡΓΙΟΣ ΓΑΒΡΗΛΟΣ:** Ακριβώς, σπασμένες και μικρές εργολαβίες.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Επιτρέψτε μου να σας απαντήσω. Αν διαφωνείτε σε κάτι, εδώ είμαι να σας απαντήσω.

**ΓΕΩΡΓΙΟΣ ΓΑΒΡΗΛΟΣ:** Όχι, επειδή αναφέρεστε στην ερώτησή μου, μήπως δεν έγινε κατανοητή.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Προφανώς έγινε και για αυτό σας απαντάω. Ο Οργανισμός, λοιπόν, είναι τόσο ζωντανός, που συνεχώς θα έχει ανάγκες, συνεχώς θα δημιουργούνται ζητήματα και συνεχώς θα προκύπτουν ζητήματα. Εάν δείτε την έκθεση του Ελεγκτικού Συνεδρίου, είναι πάρα πολύ ενδιαφέρον να τη δείτε. Βγήκε πριν από μία εβδομάδα η έκθεση του Ελεγκτικού Συνεδρίου για τις απευθείας αναθέσεις. Ο ΕΦΚΑ δεν υπάρχει και ξέρετε γιατί δεν υπάρχει; Γιατί προγραμματίζουμε τα πάντα. Όλα αυτά που κάνουμε είναι αποτέλεσμα μακροχρόνιου προγραμματισμού. Το αν υπάρχει μια μικρή σύμβαση, είναι γιατί προέκυψε κάποια ανάγκη. Αν μου πείτε ακριβώς για ποια σύμβαση, είμαι σε θέση να σας απαντήσω και τώρα που μιλάμε από καρδιάς, γιατί προφανώς τις ξέρω απέξω.

Λοιπόν, συνεχίζω. Αναφερθήκατε σε λάθη στις συντάξεις. Νομίζω ότι το έχουμε καλύψει αυτό. Το έχουμε εξαντλήσει. Επίσης, μου κάνατε μια ερώτηση για την παράλληλη ασφάλιση πριν το 2016. Γνωρίζετε πολύ καλά – νομίζω ότι είστε νομικός και ασχολείστε με θέματα κοινωνικής ασφάλισης – τι λέει ο νόμος σχετικά. Άρα, νομίζω ότι έχετε απόλυτη γνώση για το τι λέει και ποια είναι τα δεδομένα, οπότε συνεχίζω.

Μου είπατε ότι «στρατιωτικοί εκδίδουν συντάξεις». Να σας ενημερώσω, λοιπόν, ότι εκτός από στρατιωτικοί, υπάρχουν και υπάλληλοι του Ιατρικού Συλλόγου και ξέρετε γιατί υπάρχουν; Άρα, λοιπόν, προφανώς, αποδέχομαι ότι υπάρχουν στρατιωτικοί και σας ενημερώνω ότι υπάρχουν και υπάλληλοι του Ιατρικού Συλλόγου. Γιατί υπάρχουν συγκεκριμένες διευθύνσεις στον τομέα του Δημοσίου Δικαίου, όπου οι ίδιοι οι στρατιωτικοί ζήτησαν με εξειδικευμένο προσωπικό από το Υπουργείο Εθνικής Αμύνης να συνδράμουν, ώστε να μην υπάρχουν καθυστερήσεις στις εκδόσεις των στρατιωτικών και, βεβαίως, το αποδεχτήκαμε και οι άνθρωποι είναι κοντά μας, είναι πάρα πολύ συνεπείς, πάρα πολύ παραγωγικοί και πάρα πολύ αποτελεσματικοί.

Μάλιστα, να σας πω ότι ο χρόνος αναμονής των στρατιωτικών για να πάρουν τη σύνταξή τους είναι μηδέν. Άρα, λοιπόν, αυτό κάνουν οι στρατιωτικοί που υπηρετούν στον ΕΦΚΑ. Νομίζω ότι είναι 10 -11 άτομα περίπου. Τώρα, μου είπατε για παράπονα στο καινούργιο σύστημα ηλεκτρονικού πρωτοκόλλου και «γιατί επιλέξαμε ένα που κόστισε 1 εκατ., τη στιγμή που είχαμε ένα άλλο που ήταν δωρεάν». Απαντώ, πρώτον, δεν κόστισε 1.000.000. κόστισε 700.000 και ήταν από τη χρηματοδότηση του Ταμείου Ανάκαμψης.

Δεύτερον, «γιατί επιλέξαμε αυτό και δεν επιλέξαμε ένα άλλο που ήταν δωρεάν»; Γιατί στο άλλο που ήταν δωρεάν δε μπορούσαμε να παραμετροποιήσουμε καμία πληροφορία. Δε μπορούσαμε να το περάσουμε σε όλον τον Οργανισμό. Άρα, το είχαμε στην Κεντρική Διοίκηση και δεν το είχαμε στα 117 καταστήματα που έχουμε και στα άλλα 120. Άρα, λοιπόν, είχαμε «χάρτινο πρωτόκολλο» κι αυτό ήταν μία από τις αιτίες που καθυστερούσαμε όλο αυτό.

Άρα, λοιπόν, ορθώς πράξαμε και το αλλάξαμε. Ορθώς κάναμε και βάλαμε ένα καινούργιο σύγχρονο που το έχουν όλες μας οι υπηρεσίες και όσον αφορά στα προβλήματα που αναφέρατε, ναι, παρουσιάστηκαν προβλήματα. Ναι, οποιαδήποτε ηλεκτρονική υπηρεσία εκκινείς και εκκινείς σχετικά βίαια, γιατί βίαια την εκκινήσαμε – και όταν λέω «βίαια», εννοώ ότι ξεκινήσαμε και είπαμε από τώρα και μετά θα δουλεύουμε με αυτόν τον τρόπο, γιατί έτσι έπρεπε να κάνουμε, διαφορετικά δε θα έμπαινε σε λειτουργία ποτέ – έχει κάποιο χρόνο που θέλει το σύστημα να συνηθίσει, να βελτιώσουμε την ίδια την Υπηρεσία και, τέλος πάντων, να μάθει και η Υπηρεσία εμάς και εμείς την Υπηρεσία. Προσπαθώ να το πω κάπως κομψά. Άρα, λοιπόν, αυτό χρειάζεται ένα χρόνο για να αποδώσει. Τώρα, μου είπατε κάτι για το 1555, κάτι για παράπονα, αλλά δε θυμάμαι ακριβώς τι είχατε πει.

**ΓΕΩΡΓΙΟΣ ΓΑΒΡΗΛΟΣ:** Είπα ότι παρότι απαντούν κάποιοι στο τηλέφωνο, δε δίνουν συγκεκριμένες απαντήσεις, γιατί δεν το γνωρίζουν, δεν έχουν την ίδια πλατφόρμα, ενδεχομένως, σε κάποια ερωτήματα πιο δύσκολα. Αν θα μπορούσαμε, να το βελτιώσουμε αυτό.

**ΑΛΕΞΑΝΔΡΟΣ ΒΑΡΒΕΡΗΣ (Διοικητής του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Πάμε, λοιπόν, να απαντήσουμε για τα παράπονα στο 1555. Τα παράπονα στο 1555 τα ακούω. Πρέπει να ξέρετε ότι γίνονται καθημερινά εκπαιδεύσεις για το 1555, αλλά εσείς πολύ καλά γνωρίζετε ότι το αντικείμενο είναι τεχνικά δύσκολο και όταν λέω «τεχνικά» εννοώ νομοτεχνικά, κοινωνικοασφαλιστικά τεχνικά, εξαιρετικά δύσκολο. Άρα, όταν ένας πεπειραμένος υπάλληλος εικοσαετίας πας στο κατάστημα και σου λέει «δε μπορώ να σου απαντήσω σε αυτό, πήγαινε στο διπλανό μου», ξαφνικά έχουμε απαίτηση ο τηλεφωνητής να είναι παντογνώστης, να ξέρει και την προσωπική υπόθεση του καθενός, να του δώσει και λύση από το τηλέφωνο μέσα σε 2 λεπτά και να ξέρει και όλο το αντικείμενο. Δεν είναι τεχνικά εφικτό. Κάνουμε μεγάλη προσπάθεια. Το 1555 έχει την άνεση και το «μαγικό» με το 1555 είναι ότι, αν δε μπορεί να απαντήσει σου λέει «θα σε καλέσω, εγώ, πίσω» και, όντως, το κάνει πράξη και είναι πάρα πολύ σημαντικό αυτό και πολύ πρωτοποριακό. Αυτό το κάνει το 1555. Κύριε Πρόεδρε, δεν έχω απαντήσει στον κ. Στύλιο και δεν έχω απαντήσει και στον κ. Παπαδόπουλο. Θα τους χρωστάω τις απαντήσεις μου, υποθέτω.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Μπορείτε να τους απαντήσετε και μόλις τελειώσουμε. Ευχαριστώ για όλα. Θα γίνουμε ακόμα πιο ωφέλιμοι σαν Επιτροπή. Σας ευχαριστούμε πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Ακτύπης Διονύσιος, Κρητικός Νεοκλής, Μαντάς Περικλής, Μπαραλιάκος Ξενοφών (Φώντας), Οικονόμου Βασίλειος, Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Γαβρήλος Γεώργιος, Καλαματιανός Διονύσιος – Χαράλαμπος, Καζάνη Αικατερίνη, Μουλκιώτης Γεώργιος, Κατσώτης, Αθανασίου Μαρία, Δημητροκάλλης Ιωάννης, Παπαδόπουλος Νικόλαος και Μπιμπίλας Σπυρίδων.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**